text:
Fornminnini í Kirkjubø fáa nú dagførda bakkaverju
Mentan26-07-2019 - 17:22 - Jóanis Albert Nielsen
Landsstýrismaðurin í mentamálum, Høgni Hoydal, hitti hósdagin Tom Dawson, ið er fornfrøðingur og leiðandi granskari við University of St. Andrews í Fife í Skotlandi. Skotski serfrøðingurin vitjar í Føroyum í sambandi við at forkanningar at umvæla bakkaverjuna framman fyri fornmninnini í Kirkjubø verða gjørdar.
- Fornminnini í Kirkjubø eru okkara mætastu mentanarminni, og tað er umráðandi, at tey átøk vit gera fyri at verja fornminnini fyri brimi, eru tey røttu. Eg eri tí sera fegin um, at Tjóðsavnið og Landsverk hava ráðført seg við skotska serfrøði, tí umstøðurnar í Føroyum og á skotsku oyggjunum eru líkar, bæði tá tað kemur til lendi og veðurlag. Tað er sera umráðandi, at bakkaverjan framman fyri fornminnini í Kirkjubø er ein dygg og haldgóð loysn í mun til landslagið og vernd av fornminnunum í Kirkjubø. Eisini er umráðandi, at arbeitt verður støðugt saman við fólkinum á staðnum til tess at tryggja bestu loysnina, sigur Høgni Hoydal, landsstýrismaður í mentamálum.
Á fundinum við landsstýrismannin greiddi Tom Dawson frá umfatandi virksemi sínum í felagnum SCAPE (Scottish Archaeology and the Problem of Erosion), sum varð sett á stovn í 2001. Í SCAPE arbeiða serfrøðingar saman við fólki í lokalsamfeløgum kring Skotland og skotsku oyggjunum við verkætlanum, ið hava til endamáls at verja, varðveita og miðla tey fornminni, ið eru í vanda fyri at fara í havið. Eins og í Føroyum er nógvastaðni sera harðbalið fram við skotsku strondina, og nógvastaðni máar burtur av bakkanum.
Tom Dawson vísti á, at tað í høvuðsheitum eru tríggjar tilgongdir til handfaring av fornminnum í økjum, har vandi er fyri, at fornminni fara í havið. Tað er at byggja bakkaverjur, at lata fornminnini fara í havið, ella at grava fornminnini út og skráseta tey fyri eftirtíðina. Verður ein bakkaverja gjørd, er tað neyðugt at gera sær greitt, at bakkaverjan skal gerast á rættan hátt og haldast við líka, tí annars er vandi fyri, at fornminnini fara í havið, hóast tað at tiltøk eru gjørd, ið eru ætlað at verja fornminnini. Síðan 1990 er stórt arbeiði gjørt við at skráseta lendi og fornminni fram við allari strondini í Skotlandi og skotsku oyggjunum.
Tað er greitt, at eisini í Føroyum er tørvur á, at støða verður tikin til vernd av teimum fornminnum, ið eru í vanda fyri at fara í havið, tí tað máar burtur av bakkanum. Eitt nú eru fornminni á Sandi, í Nesi í Hvalba og á Nesi í Vági, har tørvur er á bráðfeingis støðutakan til vernd av fornminnunum. Tað eru tó serliga fornminnnini i Kirkjubø, ið hava verið umrødd í sambandi við vandan fyri at fara í havið. Bakkaverjan undir Ólavskirkjuni, ið grótsmiðurin av Argjum, Niels Lassen Arge, gjørdi í 1870 og verndargarðurin undir kirkjutoftini Líkhúsi, ið Jóannes Patursson, bóndi, gjørdi í 1945, hava hildið væl, men tørvur er nú á umfatandi umvælingum, og tørvur er eisini á bakkaverju fram við vegnum undir Kirkjubømúrinum.
Umframt at hava vitjað í Kirkjubø, so hevur Tom Dawson saman við fólki frá Tjóðsavninum og Landsverki eisini vitjað á Sandi og mett um møguleikan fyri eini bakkaverju á Sondum, har fornfrøðiligar kanningar hava víst á leivdir eftir elstu búseting , ið vit vita um í Føroyum. Vitjað varð eisini á Bønhúsfløtu í Nesi í Hvalba, í Sjóvartoftum á Nesi í Vági, í Kirkjumýri í Porkeri, og hugt varð eisini eftir bakkaverjuni í Sumba.
Tað eru Tjóðsavnið og Landsverk, ið hava fingið Tom Dawson til Føroya, og sum saman við umboðum fyri Tórshavnar kommunu og Mentamálaráðið hava arbeitt við málinum um bakkaverju í Kirkjubø.
Í hesum døgum verða tær síðstu forkanningarnar gjørdar, sum skulu vera grundarlag fyri støðutakan til, hvør rætta loysnin er í mun til vernd av fornminnunum í Kirkjubø og ætlanin er eisini at gera eina verju fyri fornminnini í bakkanum á Sondum á Sandi. Tilmæli við kostnaðarmeting verður nú fyrireikað og verður eftir ætlan liðugt í september.
Í ár eru 1 mió. kr. settar av á fíggjarlógini til bakkaverju í Kirkjubø og aðrastaðni, og upphæddin røkkur til forkanningar, projektering og smávegis umvælingar.
Fram við bakkanum í Kirkjubø. Mynd: Albert Pætursson


c: text/html

text:
Tíðindaskriv frá Skálafjarðarsamstarvinum:
Økistænastan hjá Skálafjarðarsamstarvinum fingið nýtt navn og búmerki.
Fyri nøkrum mánaðum síðan varð útskrivað kapping um navn og búmerkið. Fleiri uppskot komu inn og hevur stýrið fyri Skálafjarðarsamstarvið tikið støðu til uppskotini.
Fitt av fólki høvdu í týsdagin seinnapartin leita sær til hugnaløtu á Eysturoyar Røktar-og ellisheimi, har navn og búmerkið varð avdúkað. Myndir frá hugnaløtuni síggjast í myndasavninum. Trýst her
Okkurt gott undir tonnina var at fáa og hugnaði Signar í Homrum um við tónleiki og sangi. Leiðarin bjóðaði vælkomið og segði nøkur orð. Stýrisformaðurin Jóhannus Danielsen, helt røðu og avdúkaði navn og búmerki.
Navnið er “Roðin” og vinnarin gjørdist Monika W. Jacobsen, sjúkrarrøktarfrøðingur,ið starvast á Eysturoyar Røktar-og ellisheimi.
Í viðmerkingum til uppskotið sigur Monika: “Sambært føroysku orðabókini er “roði” ein reyðligur farri á luftini av rísandi ella setandi sól. Setandi sól kann vakurt ímyndað lívið, ið spakuliga rennur út, meðan roðin, sum prýðir himmalin, ímyndar alt tað vakra, tann eldri hevur við sær á leiðini: Vísdómur, familju, lívsgleði og lívsdygd. Alt hetta kunnu og skulu vit starvsfólk vera við at hjúkla um og stimbra, soleiðis, at hvør einstakur sólarroði verður so vakur sum gjørligt.”
Búmerkið, sum Sjúrður Højgaard, grafikari hjá KREA hevur gjørt, tekur støði í navninum.
Í grundgevingini til búmerkið verður m.a. sagt:
“Ein bogað linja gongur ígjøgnum navnið. Navnið stendur við feitum stavum og teir standa tætt saman, fyri at bogaða linjan skal síggjast væl og vera sjónlig í grafiska úttrykkinum. Bogaða linjan gongur uppeftir, og smælkar yvireftir frá vinstru til høgru, fyri at útrykkja vídd og dýnamikk. Deililinjan ígjøgnum navnið skapar eina forgrund og eina bakgrund, sum hava hvør sín lit. Forgrundin er lendið undir luftini, meðan tann reyða bakgrundin er luftin við roðanum. Forgrundin hevur ein myrkari reyðan lit, sum er ein myrkari tóni av tí reyðu luftini.
Búmerkið lýsir navnið á ein beinleiðis hátt: Ein roði á luftini. Sambært føroysku orðabókini er roði ein reydligur farri á luftini av rísandi ella setandi sól. Roði í síni skilmarking er lutleysur í mun til ungdóm og elli – og kann tí eisini ímynda lívið sum heild.
Búmerkið er lætt at minnast, í og við at navnið er Roðin og í og við at merkið lýsir ein roða. Hartil er merkið partur av navninum og eitt við tað. Búmerkið í navninum ber í sær allan súmbolikkin í navninum, bæði hvat litum og formi viðvíkur. Búmerkið hevur bert ein uppsetingarhátt.
Í búmerkinum eru tveir litir: Reytt og myrkareytt. “Roði” kemur frá “reyður”, og tí er reytt í veruleikanum tann einasti rætti liturin til búmerkið hjá roðanum. Reytt er eisini tann liturin, sum umboðar umsorgan og kærleika best.
Tá ein roði er á luftini, hevur luftin altíð ein ljósari reyðan lit enn lendið, tí at roði kemur á luftina, tá ið sólin rísur ella setur, og tá er dimt úti. Tí er alt, sum ikki er roði, gjørt myrkareytt, fyri at roðin sjálvur skal skera seg út og síggjast væl. Valt varð ikki at brúka svart saman við reyðum, tí at svart er dapurt og kalt og kann tengjast deyða. varð Valt varð heldur at brúka ein myrkari reyðan lit saman við litinum í sjálvum roðanum”.

robotstxt: allowed

filter: keep


text:
Mánakvøldið 29. mai og týskvøldið 30. mai fara nógvu av næmingunum í Nes Sóknar Musikkskúla at vísa, hvat teir hava fingið burtur úr undirvísingini hjá sínum lærarum í hesum musikkskúlaárinum. Á skránni eru bæði einstaklinga framførslur og orkestursamanspæl.
Konsertirnar verða í Løkshøll báðar dagarnar. Mánakvøldið 29. mai byrjar konsertin klokkan 19:30. Týskvøldið eru í veruleikanum tvær konsertir, har onnur byrjar klokkan 17:00 og hin klokkan 19:00.
Øll eru hjartaliga vælkomin at lurta eftir framførslunum. Einki atgongugjald verður tikið.


text:
Kaj Leo Holm Johannesen stillar upp fyri Sambandsflokkin
3. oktober 2016
Fyrrverandi løgmaður stillar upp fyri Sambandsflokkin
Kaj Leo Holm Johannesen stillar upp fyri Sambandsflokkin til býráðsvalið í Tórshavnar Kommunu.
Kaj Leo er 52 ár, er giftur og eigur 3 børn.
Í tíðarskeiðnum 2008-2015 var Kaj Leo Føroya løgmaður. Hann varð valdur í býráðið í Havn á valinum í 1996. Á valinum í 2000 stillaði hann ikki uppaftur. Hann varð valdur í Løgtingið í 2002. Seinasta árið hevur hann virka sum løgtingsmaður.
Kaj Leo Holm Johannesen heldur, at tá hann nú bjóðar seg fram í býráðspolitikki, so vil hann hava størst møguliga politiska ávirkan. Eg havi nakrar royndir innan politiska leiðslu og politikk annars, sum kunnu koma borgarunum í kommununi til góðar, sigur Kaj Leo.
Tað, sum hann brennir fyri ella tey hjartamál, sum hann hevur sett sær fyri at fara til val uppá, er at styrkja og menna vælferðarøkið í kommununi, styrkja kommunubúskapin og menna Tórshavn sum høvuðsstað.
Kaj Leo sigur víðari, at tá hann hevur játtað at koma á listan hjá Sambandsflokkinum til býráðsvalið í Tórshavnar kommunu, so verður tað gjørt m.a. av hesum orsøkum:
- Eg haldi, at tíðin er komin til, at Tórshavnar kommuna ger broytingar, soleiðis at vit fáa ein størri opinleika um politiskar avgerðir um, hvussu vit brúka okkara skattakrónur best møguligt.
- Eg haldi, at vit skulu selja teir bygningar, sum Tórshavnar kommuna hevur keypt fyri 100-tals mió.kr. fyri skattaborgarans pening, uttan neyvt at vita, hvat endamálið við keypinum er.
- Eg haldi, at vit sum kommuna skulu arbeiða fram ímóti at koma á hædd við aðrar kommunur í Føroyum, tá talan er um eldrarøkt og eldrabúpláss - bíðilistin skal burtur.
- Eg haldi, at vit skulu seta øll segl til fyri at fáa til vega grundstykki/ bústaðarmøguleikar til ungdómin, sum býr og flytir til okkara kommunu.
- Eg haldi, at allar vørur og tænastur, sum kommunan keypir skulu bjóðast út og samskipast, soleiðis at vit sum skattgjaldarar fáa bæði betri og bíligari vørur og tænastur.
- Eg haldi, at tað er okkara ábyrgd sum høvuðsstaðarkommuna at fáa eina semju við landsstýrið um, hvørjar íløgur skulu gerast fyri ikki, at búskapurin verður fyri enn einum bakkasti.
- Eg haldi, at tá ferðafólk, sum ofta gjalda um 5.000 kr. fyri ein dag umborð á ferðamannaskipum, ikki skulu koyra ókeypis í bussi í Tórshavnar kommunu fyri skattgjaldarans pening. Vit hava ikki ráð sum kommuna árini framyvir at økja okkara rakstrarútreiðslur við umleið 6%, sum fíggjarætlanin fyri 2017 leggur upp til - hetta er ikki ábyrgdarfullur fíggjarpolitikkur.
- Eg haldi, at vit skulu lækka kommunuskattin millum eitt og tvey prosent við peningi, sum vit m.a. fáa inn fyri at selja bygningar, sum vit ikki hava brúk fyri.
- Eg haldi, at eitt nýtt býráð eigur at taka upp samráðingar við ítróttarfeløgini, soleiðis at gjørdur verður ein nýggjur tíðarhóskandi sáttmáli um, at kommunan stuðlar ítróttarfeløgunum.
Kaj Leo sigur at enda, at tað hevur stóran týdning, at Sambandsflokkurin til hetta kommunuvalið fær so stóra umboðan og ávirkan sum gjørligt, og at valevnini standa saman um flokkin.
- Eg vóni, at tey, sum verða vald í eitt komandi býráð hava eina stóra virðing fyri hvørjum øðrum, soleiðis at orkan verður brúkt uppá konstruktivt samtarv og samskifti, við tí endamáli at menna okkara bý, sum vit jú øll eru góð við og vilja tað besta.
RN
Aftur


text:
- 02 apríl 2017
Í Nes kirkju
Hvørt mánakvøld í vetrarhálvuni samlast bygdarfólkið í Bygdarhúsinum til hugna, mentanarløtur og annað gott. Tá ið veturin hevur mist takið, og ljósið vinnur á myrkrinum, so plaga hugnakvøldini at enda við eini útferð, og so var eisini í ár. Avgjørt varð, at í ár skuldi túrurin vera í Eysturoynni, og farast skuldi frá Gjógv við bussi sunnumorgunin 02.04. - kl. 10. Fyrst gekk leiðin út í Fríðrikskirkjuna á Toftum, har Patrick de Neergaard, vágsprestur, prædikaði. Eftir gudstænastuna varð farið út í tann gamla prestagarðin á Nesi, har ið Josefina Olsen, fyrrverandi skúlastjóri á Toftum, greiddi frá og vísti runt. Her hava prestagarðar verið undan hesum, ið V.U. Hammershaimb, próstur, læt byggja í 1863. Kona hansara, Elisabeth Christiane, gjørdi tekningarnar. Tá var hetta tann næststørsti bygningurin í landinum - bara amtmansborgin í Havn var størri. Havandi í huga, hvussu gamal - og STÓRUR - hesin bygningurin er eftir tátíðar mátum, so er tað undranarsamt, at hetta skal hava borið til. Forsprákararnir hava ikki gingið í smáum skóm, má sigast. Nú verður bygningurin eisini brúktur sum savn, og eg mæli fólki til at fara at vitja henda bygningin, ið angar av søgu innan øll møgulig økir. Tann elsti skrásetti luturin í prestagarðinum er eitt chatoll, ið Maria Rønning, fødd í Noregi í 1741, hevði við sær til Føroya í 1772. Maria var trúlovað og skuldi giftast við Andreasi Djurhuus, presti á Nesi, men giftarmálið fór í vaskið, og grundin til tess verður ov drúgv at viðgera her.
Chatollið kom til Føroya í 1772 Ein svanabyrsa
Úr prestagarðinum varð farið inn á gólvið í Nes kirkju, tí onkur av ferðarlagnum hevði ongatíð verið har áður og havandi tað í huga, at forfedrar okkara mangan brúktu Nes kirkju í sambandi við dóp, konfirmatión, giftu o.a. Líka fram til 1928 var Eysturoyggin eitt prestagjald við presti á Nesi. Í 1928 fór oyggin sundur í tvey prestagjøld: Nes prestagjald og Fuglafjarðar prestagjald. Fyri ta tíð var Nes kirkjuliga sæð miðdepil fyri alla Eysturoynna, og vit vita um fleiri børn frá Gjógv, ið eru doypt í Nes kirkju. Tað hevur mangan verið havt á orði, at Gamli-Sjúrður í Hoygarðinum (Sigvard Joensen, f. 20.12.1852) var bara tríggjar dagar gamal, tá ið hann varð doyptur í Nes kirkju. Viderø, prestur, skrivar soleiðis í bók síni "Saga Eysturoyar": --- men tey høvdu lært at sjá Guð yvir øllum og at leggja seg og alt sítt í Guðs hond, tí sæst í kirkjubókini á Nesi, at barn, sum var tríggjar dagar gamalt, varð borið frá Gjógv út á Nes til skírnar. Vera má, at tað var Sjúrður, faðir Kristians í Hoygarðinum. Hann var føddur tuttugta í tolvta, og føðurbróðir hans, Hans Petur, sagdi, at hann varð fatlaður upp á seg og borin á Nes til skírnar, og at tað var dýrasta byrði, sum havdi verið á sínum baki --- Tollaksmessudagur er stuttur, so tann størsti parturin av ferðini hevur verið í myrkri. Ein gjáarmaður fortaldi fyri mær, at hann hevði gingið úr Søldarfirði til Gjáar í góðum líkindum, og tað tók 6 tímar við vanligari gongd, so gongutúrurin út á Nes hevur í minsta lagi tikið 7 tímar. Hesin túrurin hjá gjáarfólki út á Nes tók 45 minuttir (sitandi).
Á Hotel Runavík
Eftir vitjanina í Nes kirkju varð farið til døgurða Hotel Runavík. Har var borðreitt við innbakaðum seyðalundum, sós og eplabátum. Øll vóru væl nøgd við døgurðan, men sum onkur tók til: "Lundini hjá okkum hingu altíð uppi í mørinum, og mamma plagdi at koyra tey í rullupylsuna, menn hetta er eisini ein góður máti." Klokkan var farin at ganga til fýra, tá bussurin setti kósina til Leirvíkar, tí Bátasavnið í Leirvík var tað síðsta á skránni. Leirvíkingurin, Eli Joensen, vísti okkum runt og greiddi frá tí ymiska. Eisini her fingu vit at uppliva eitt óføra áhugavert savn við øllum møguligum, ið hevur við bát og sjógv at gera. Uppi á loftinum er eitt listasavn, og har hingu fleiri kend verk hjá listamanninum, leirvíkinginum, Sámali Toftanes.
Góður lærumeistari Nógv at síggja
Um 5-tíðani setti bussurin nøsina norður yvir aftur við væl nøgdum fólki. Ein góð útferð var komin at enda. "Um heilsan verður, fara vit aftur ein túr komandi ár," rópti ein kona, tá ið hon steig inn í bussin ----


text:
Formansfrágreiðing 2017
Formansfrágreiðing á aðalfundinum hjá OM Føroyar, 18. mars 2017
Byrjan
Í ár eru tað 60 ár síðani, at altjóða OM felagsskapurin byrjaði. George Verwer, stovnarin, hevur sagt og skrivað tað fleiri ferðir áður: tað er bønarmenniskja Dorothea Clapp. Hon var ein biðjandi og eyðmjúk kvinna. Har var einki hóvasták, einki drama, eingin stórur skari og eingin heiður at fáa. Men bara áhaldni og gott treysti. At biðja handan afturlatnar dyr. Í dag kunnu vit, nógv ár seinni, uppliva, hvussu Gud hevur svarað bønum hennara, og hvussu stórt verk Gud hevur bygt út frá bønarvirksemi og áhaldni hennara.
Hetta er eitt av høvuðsreiðsskapinum í OM. Bøn. Eg veit ikki, hvussu nógv skilja hetta, ella taka hetta til sín í dagligdegnum, men hetta er nervan í øllum tí, vit uppliva, har vit aftur og aftur kunnu vitna um, at Gud grípur inn. Gud letur okkum síggja, hvussu gleðiboðini um Jesus Kristus verða borin og boðað kring heimin. Jesus møtir menniskjum, og tey verða frelst frá glatan, synd, deyða og dómi. Ein kvinna í bøn. Eg ynski, at henda søga kann eggja okkum til at síggja týdningin av bøn – og at bøn má vera lívsnervan í okkara felagsskapi tey næstu nógvu 60 árini – um Gud vil!
Kenna og dýrmeta Gud. Tað er visjónin í OM! Boða evangeliið fyri hvørjum einstøkum menniskja, tað er visjónin í OM!
Nógv er broytt gjøgnum 60 ár í OM. Fyrst var tað India, og so hevur tað verið eystur Evropa. Í dag eru tað serliga flóttarfólkini, sum er kjarnuøki. Hvat verður tað um 20 ár – um 40 ár? Sum altjóða missiónsfelagsskapur hevur tað sera stóran týdning at fylgjast við Jesusi. Á henda hátt vilja vit hoyra og lata okkum leiða, til áhaldandi at vera til reiðar at fara, har Jesus kallar okkum. Men tað krevur, at vit eru árvakin í bøn og búgva okkum til tænastu og fara til tey nýggju støðini, har vit ikki hava verið áður. Vit hava millum annað tosa um Ísland og Grønland í leiðsluni. Tvey lond har evangeliið ongantíð hevur fest røtur, men menniskju ganga í myrkrinum. Hvør vil fara til tey?
Hava vit visión fyri flóttunum? Hvussu kunnu vit náa teir? Hvør vil fara til teir – ikki bert í nakrar dagar, men í langa tíð?
Ein dag kemur aftur eitt nýtt tíðarskeið eftir flóttar. Hvussu sær tað tíðarskeiðið út? Vit kunnu læra nógv av profetinum Nehemia. Nehemia fyrireikaði seg at taka ímóti fíggindunum í friðartíð. Fólkið skilti ikki Nehemia í byrjanini, men tá Nehemia fortaldi, hvør uppgávan var, og hví tey skuldu byggja ein múr í friðartið, kom fólkið við, og Nehemia kom á mál við ætlanini. Men hvussu við okkum? Eru vit greið yvir, hví vit skulu biðja, savna inn gávur og senda fólk út? Hava samkomur og missiónshús týðulig mál, at røkka longri út til menniskju við evangeliunum?
Menniskju ganga í myrkrinum á veg móti deyðanum. Tey kenna ikki vegin; tey eru blind. Men Guds orð er ein lykt fyri fótum okkara. Guds orð vísir á vegin. Vegurin er Jesus, vegurin, sum førir til lívið. Vit eru send við Guds orði, sum kann verða ljós fyri tey, sum ganga í myrkri, so tey síggja – og kunnu ganga á vegnum – fylgja Jesusi eftir móti tí æviga máli.
Hvør er so okkara framtíðardreymur?
Uppgávan hjá OM er at kenna Gud og dýrmeta Hann í øllum, vit gera. Kirkja/samkoma Jesu Krists er kallað til at boða evangeliið fyri hvørjum einstøkum menniskja, og til at seta á stovn kirkjulið/samkomur í øllum fólkabólkum.
Vit ynskja OM altjóða hjartaliga til lukku við føðingarárinum – og takka Gudi fyri trúfesti at svara bønum og ríkiliga at hava vælsignað so nógv menniskju kring allan heimin.
Leiðsla og starvsfólk
Jóhan Petur tók við sum dagligur leiðari og hevur røkt hetta starv síðani seinasta aðalfund. Vit hava verið sera glað fyri Jóhan Petur, sum hevur gjørt eitt gott arbeiði. Hann hevur megnað at ført ætlanirnar víðari eftir at Anita og Oddmar fóru úr leiðarastarvinum. Hetta hevur til tíðir kravt nógv, men vit eru komin á mál. Jóhan Petur hevur verið kring landið, og vit takka fyri og gleðast um, at øll hava tikið so væl ímóti Jóhan Peturi. Takk fyri tað.
Vit hava í langa tíð sæð, at tørvurin fyri at seta fleiri fólk í tænastu her heima, hevur verið stórur. Tí avgjørdu vit á heysti 2016 at seta Guðri Larsen í starv á skrivstovuni. Tað hevur munað væl at fingið Guðri í starv. Men tørvurin at fáa fólk til bókhaldið hevur eisini verið stórur. Tí kundu vit serliga gleðast um, at Anita Tausen hevði fingið styrki aftur og kendi kallið at koma aftur í starv at taka sær av bókhaldinum og tí fíggjarliga. Hetta eru vit sera takksom fyri og síggja Guds náði gjøgnum hetta seinasta árið sum ein reyðan tráð. Gud hevur signað OM Føroyar.
Robert Gutke og Pól Andrias Larsen hava umsitið KT kervið í nøkur ár, hóast ikki í føstum starvum. Hetta hevur gingið framúr væl, og eru vit sera takksom fyri, at tað ber til. KT- økið er eitt týdingarmikið øki, sum vit øll brúka í tí dagliga. Saman við Guðri Larsen, hava tey endurnýggjað okkara heimasíðu, sum hevur fingið eitt nýtt snið. Eitt sera vakurt snið! Takk fyri tað!
Vit hava gleðiliga eisini nógv starvsfólk úti í heimi.
Fólk úti við OM
2016/17
Logos Hope:
Fríði Dam.
Petur Pauli Christiansen.
Eirikur Lauritsen.
Jón & Katrin Helmsdal og børnini Fríðrikkur, Ingi & Olivia.
Dánjal Petur Abrahamsen
Beinta og Grímur Vang og børnini Durita og Jákup.
Elsa Steinberg
Eldrið Meinhardsdóttir
Miðeystur:
Tórur Zachariasen
USA:
Rebekka Petersen
Chile:
Durita Olsen
Life Hope:
Graig og Clarie Niclasen við familju.
Italia:
Fríða Gaardlykke
Frankaríki:
Jóhannes og Cecile Mortensen við familju
Belgia:
Rani Kjærbo
Logos Hope
Skipað varð aftur fyri eini Logos Hope viku í 2016. Vikan eydnaðist sera væl. Samkomu- og missiónshús fingu vitjanir, og vit vóru væl móttikin. Samstarv var eisini við Lindina, sum varpaði ljós á tiltakið. Vinnulívið fekk eisini vitjan. Til samans komu 720.000,- inn í gávum og eru vit sera takksom fyri, at tit hava stuðlað hesum tiltaki so væl. Umframt hesar gávur, lat skótahjálpin kr. 75.000,- í gávu til arbeiðið millum børn í Ghana, meðan Logos Hope lá við bryggju í landinum. Mai og Marni Simonsen hava saman við Johan Petur Johannesen ábyrgd fyri Logos Hope vikuni. Hetta er eitt týdningarmikið tiltak og eru vit takksom fyri øll, sum luttaka á ymiskan hátt.
Logos Hope kom inn í 17 havnir í 10 ymiskum londum í 2016. Tilsaman 738.267 fólk vitjaðu umborð á skipinum. 27.493 bíbliur og nýggja testamenti eru latin vitjandi. Umleið 700.000 kristnar og aðrar lærubøkur eru farnar úr bókabúðini á Logos Hope. Logos Hope er í hesum døgum í Karibiska havinum.
TeenStreet
TeenStreet-tiltakið eydnaðist sera væl í 2016. Samanlagt vóru 418 persónar í Týsklandi úr Føroyum. Av hesum vóru 239 tannáringar, 22 børn og 157 vaksin. Vit kunnu bara siga, at leiðslan í TeenStreet, saman við øllum leiðarunum og luttakarunum, hava gjørt – og framvegis gera eitt framúr gott arbeiði. Hetta eru vit tykkum sera takksom fyri og trúgva vit, at orðið, sum sáðað hevur verið, ongantíð vendir tómt aftur.
TIM (tannáringar í missión)
Guðrun og Stig Eltør vóru leiðarar fyri 12 tannáringum í Moldova.
Annalisa G. Jacobsen og Jóhan Petur Johannesen leiddu 11 tannáringum til Albania.
Uppgávur, felagsskapurin og tíðin í londunum gekk avbera væl. Fleiri av teimum ungu ynskja at endurtaka missiónsferðina.
Transform
Tríggir føroyingar vóru á Transform í 2016. Eftir sjálva stevnuna í Bacelona, tóku tveir luttakarar lut í missiónsarbeiði og barnaarbeiði einum býi uttanfyri Valencia og triði luttakarin var í Barcelona.
Nevndin
Vit eru fimm fólk í nevndini. Á síðsta aðalfundi komu tveir nýggir limir í nevndina. Nevndin hevur áhaldandi virkað væl og hildið fast við tær ætlanir, sum vórðu samtyktar í 2014. Stórsta avbjóðingin hevur verið leiðsluskiftið, men hetta hevur eisini gingið sera væl. Vit hava upplivað stóran stuðul, og tað er lætt at virka sum nevnd, har so nógv fólk frá so nógvum ymiskum samkomum eru partur av OM felagsskapinum og taka ábyrgd og uppgávur á seg, soleiðis sum vit uppliva tað í OM. Takk fyri tað!
Á seinasta nevndarfundi undan aðalfundinum í dag, hava vit valt ein nýggjan nevndarlim. Eg havi tað gleði at kunna tykkum um, at í dag verður Kristianna Johannesen av Nesi vald sum nevndarlimur í OM Føroyar. Kristianna er gift við Torleif Johannesen og eiga tey tvey børn. Kristianna er starvsfólk í Bláa Krossi og hevur sína regluligu gongd í Missiónshúsinum á Toftum.
Orsøkin til, at Kristianna er vald inn í nevndina er, at eg sjálvur havi valt at takka fyri meg í nevndini. Eg havi sitið í nevndini í 6 ár – síðani nevndin varð stovnað. Hetta hevur verið ein sera gevandi, spennandi og góð tíð. Eg kenni Guds signing, og eri eg ógvuliga takksamur fyri hesa tíð. Eg havi møtt nógvum fólki frá so ymiskum samkomum, kring alt landið. Tað er stórt, at vit kunnu vera saman í OM, har bøn, missión og Jesus eru okkara felags miðdeplar. Eg havi kent meg at hava verið – og eg eri framvegis saman við Jesu Kristi eftirfylgjarum.
Men sum sagt, takk fyri meg og fyri tíðina í nevndini. Má Harrin signa tykkum, sum nú halda á fram í nevndini. Latum okkum minnast til øll tey, sum sita í nevndini, áhaldandi í bønum okkara – og takið væl ímóti Kristionnu. Í nevndini sita nú: Jens Christian Olsen, Absalon Áargarð, Randi Joensen, Hendrik Mellemgaard og Kristianna Johannesen.
Heilsan og tøkk
Til seinast vil eg nýta høvi at takka tykkum øllum fyri trúfesti, áhaldni og vælvild í tænastuni. Takk fyri, at tit brúka tíð, pening og orku til OM, so visjónin fyri at náa enn fleiri við gleðiboðskapinum kann náast. Eg vil takka mínum Harra Jesusi Kristi, fyri náði og miskunn, at hann hevur leitt okkum og vart okkum. Hansara er æran og allur heiður. Gud signi tykkum øll.
Heri Kjærbo
formaður


text:
Óli Breckmann við fittastu bók um Føroya søgu
10-09-2019 - 08:05 - Jóanis Albert Nielsen
Kunnleiki um fortíðina er besti førningur inn í framtíðina, segði ein vísmaður.
Søguleyst fólk er sum rótleys planta, sum skip uttan kumpass og kós.
Nýggja bókin, “Latið ei søguna doyggja” lýsir, hvussu føroyingar farnu 2-3 øldirnar hava baksað seg úr myrkri, mykju og mógvi, úr tara, tøðum og tvag, úr kulda, vætu og sjúku til nútíðar vælferð, ljós og hita, nú vit eru frísk, rein, turr og mett hvønn dag.
Føroyar eru eindømi um lítið oyggjaland á okkara breiddarstigi, sum hevur tikið seg fram frá miðøld til nútíð, so búskapur, fólkatal, miðal livialdur og livistøði eru ment fleirfalt upp á hædd við heimsins fremstu lond.
Føroyingar hava í stríðum andróðri tryggjað okkara mál, mentan, samleika og politiska sjálvræði, nú á gáttini til sjálvbjargnan búskap og sjálvstøðuga tjóð.
Føroyar eru søguligt eindømi og eitt Guðs undurverk.
Henda bókin lýsir partar av tilgongdini, og hvussu vit livdu og doyðu.
Bókin “Latið ei søguna doyggja” eftir Óla Breckmann er 320 lætt lisnar og væl skipaðar blaðsíður, við 150 opnum (‘kapitlum’), stuttum tekstum og nógvum søguligum myndum. Hon kostar bert kr. 230,- í bókabúðum.


text:
Vegleiðing og samrøður
Starvsvenjingarstaði hevur ábyrgd av at skipa starvsvenjingarpartin, herundir:
- at skapa mennandi lestrarumhvørvi
- at leggja eina mennandi starvsvenjing til rættis
- at leggja samlaðu yvirskipaðu upplæringargongdina til rættis fyri tíðarskeiðið á starvsvenjingarstaðnum
Einstaki næmingurin skal hava ein vegleiðara knýttan at sær til dagligt, og skal vegleiðarin tryggja, at næmingurin fær ítøkiliga upplæring í teimum einstøku málunum í útbúgvingini.
Vegleiðarin skal skipa fyri, at hava 3 kravdar samrøður við næmingin. Hetta eru formellar metingarsamrøður.
- væntanarsamrøða, við byrjan
- miðvegissamrøða, næmingurin skal hava kunning um støði higartil
- endalig samrøða, støðismeting, sum verður endaliga útfylt, áðrenn samrøðuna
Harafturat skulu vegleiðandi samrøður vera hvørja viku, og hesar skulu taka støði í dagligu uppgávunum og undranum hjá næminginum. Eisini kann logbókin nýtast sum útgangstøði til hesar samrøður.
Vegleiðarin skal hava viðkomandi fakliga útbúgving, miðað verður ímóti, at allir vegleiðarar skulu hava lokið vegleiðaraskeið.
Vegleiðarin hevur dagliga ábyrgd av næminginum og ábyrgd av skriftligum metingum. Leiðslan á starvsvenjingarstaðnum hevur yvirskipaða ábyrgd av starvsvenjingarpartinum.
Vegleiðarin "eigur" ikki næmingin einsamallur. Eitt arbeiðspláss hevur sum uppgávu at útbúgva starvsfólk til framtíðina, og tí skulu øll starvsfólk taka sær av einum næmingi á staðnum. Tað merkir at "vegleiðarin" hevur høvuðsuppávuna, skipar fyri at næmingurin verður móttikin væl og settur inn í arbeiði og mannagongdir á staðnum, fyllir út kravd pappír, og hevur kravdar samrøður og undrunarsamrøður vikuliga. Dagliga arbeiðið og upplæring annars fyrigongur saman við øllum starvsfólkum á staðnum.
Meira kunning um reglur í Námsskipan og útbúgvingarbók .
Heilsuskúli Føroya kann gera frávík frá kravinum um lokið vegleiðaraskeið við støði í ítøkiligari meting av dagliga vegleiðaranum ella serligum, verkligum viðurskiftum.
Les meir um ábyrgdarøkini í Námsskipanini..... undir starvsvenjing


text:
Til limir felagsins
Viðvíkjandi broyting í inngjøldum til Samlagstryggingina
Í samband við at felagið hevur flutt Samlagstryggingina frá tryggingarfelagnum Lív til tryggingarfelagið Betri Pensión, hava vit gjørt hesa avtalu við Betri Pensión, í samband við tykkara tryggingargjald á kr. 175,00 um mánaðin:
- Øll sum arbeiða sum fastlønt, skulu steðga inngjaldinum í bankunum frá 1. Januar 2014 at rokna. Gjaldið verður tikið av eftirlønargjaldinum í staðin fyri, og fer gjaldið, sjálvvirkandi av í skipanini hjá Betri Pensión.
- Øll sum arbeiða sum tímalønt, mugu kanna sín egna lønarseðil, tí um tey gjalda eftirløn av lønini, skulu tey onki gera, tí so verður gjaldið á sama hátt, sum hjá teimum fastløntu, tikið av eftirlønargjaldinum í staðin fyri, og fer gjaldið, sjálvvirkani av í skipanini hjá Betri Pensión.
- Øll hini sum arbeiða sum tímalønt, men ikki gjalda til eftirløn, mugu sjálvi tilmelda tryggingargjaldið til gjaldskipanina, við at útfylla oyðublaði við at trýst á her, og senda tað til Betri Pensjón
Heitt verður enn einaferð á teir limir, sum standa í eftirstøðu av gjøldum til Samlagstryggingina, um at fáa hetta avgreitt beinanvegin á konto 9870 – 102.871.6.
Vinarligast
Heilsuhjálparafelag Føroya
Ása Holm, forkvinna


text:
Sleppi ætlanini um at leggja Teistan á kvøldi
politikkur05-03-2020 - 23:06 - Jóanis Nielsen
Eftir tann víðagitna fundin, ið SSL skipaði fyri í Skopun, har teir løgdu hugsan sina fram fyri oyggjafólkið um at Teistin skuldi leggjast kl 20 á kvøldi, og Hasfjord sum tekur 12 ferðafólk skuldi setast inn í staðin fyri Teistan, gjørdi eg mær tann ómak at biðja um innlit í hagtølini fyri ferðandi um fjørðin á kvøldi, fyri árið 2018.Hetta gjørdi eg tí at SSL bar fram sum argument, at hagtølini benda á at tey ferðandi eru so fá um kvøldið, at hetta fór at bera væl til. Teir sum møttir vóru fyri SSL í Skopun hetta kvøldið, høvdu tó ongi hagtøl at leggja fram fyri fundarfólkið.
Eg havi nú fingið útskrift av hesum hagtølunum, og um hesi tølini frá SSL eru eftirfarandi, sær tađ soleiđis út viđ siglingini um Skopunarfjørđ, um Hasfjord verđur at sigla túrarnar um kvøldiđ:
Túrin kl 20.40 er Hasfjord ov lítil 358 dagar árliga.
Túrin kl 21.20 er Hasfjord ov lítil 339 dagar árliga.
Túrin kl 22.30 er Hasfjord ov lítil 207 dagar árliga.
Túrin kl 23.05 er Hasfjord ov lítil 157 dagar árliga.
Um SSL hevur tøl ið vísa nakað annað eru tey vælkomin at leggja tey fram, ella afturvisa hesum tølum, sum eg sjálvur havi roynt at funnið fram til útfrá tilsenda tilfarinum frá SSL.
Hesi tølini eru sera áhugaverd.
M.a kemur tađ onkuntíđ fyri, at um 60 fólk ferđast suđur í Sandoynna kl 23.05 av Gomlurætt, og onkuntíđ kemur fyri at um 200 fólk ferđast úr oynni kl 20.40.
So er spurningurin, hvønn stjórin á SSL man ætla sær at seta at sortera, tá bara 12 fólk skulu sleppa viđ hvørja ferđ?
Tađ er í lagi at siga at vit hava ikki játtan tøka at sigla fyri, og so fara á rætta stađ at biđja um hægri játtan.
Men eg haldi slett yvirhøvur ikki tađ er í lagi at koma í Sandoynna og frambera nakađ sum ikki ber til í veruleikanum, og loypa kvøkk á fólk.
Fólk hava lagt sær líviđ til rættis, soleiđis at m.a teirra arbeiđslív byggir á at Teistin er álitiđ fram til at koyrandi er í oynna.
Trivnaður, ítróttur, mentanarlív, ferðavinna, trúarlív o.m.a er somuleiðis í vanda fyri at detta niðurfyri um SSL velur at halda fast við hesa burtur úr vóni og viti høpisleysu ætlan, at seta eitt skip at sigla um kvøldarnar sum tekur 12 ferðafólk.
Av tí at hetta, nú ein mánaða síðani fundin í Skopun, framvegis er høvuðsevnið millum fólk í Sandoynni, at man er bangin og óttafullur um at møguleikin at ferðast um fjørðin verður munandi skerdur, verður hervið frá mínari síðu alment heitt á SSL ella landsstýrismannin, um beinavegin at upplýsa fyri okkum um man framvegis heldur fast um hesar ætlanir.
Meiningin varð at Hasfjord skuldi koma afturat Teistanum, fyri at lætta um tungu ferðsluna við Teistanum, og økja kapasitetin hjá Teistanum at føra personbilar um fjørðin, men ikki at sigla fyri Teistan.
Tađ verđur ikki góđtikiđ yvirhøvur, at Teistin skal sigla færri túrar, og tað verður heldur ikki góðtikið at sandoyggjafólk skulu liva við hesi óvissuni hangandi yvir høvdinum.
Nú er tíðin komin at tóna reint flagg.
Brandur Sandoy, Tingmaður fyri Fólkaflokkin


text:
Yvirliva fyri at liva!
Út frá einum samfelagsligum sjónarhorni er tað vert at finna fram til markið ímillum tað persónliga frælsið og tey almennu atli
Fyri og eftir Cŏrōnu
Tit ræðast meg øll, syngur ein klaksvíkingur um torvatrøllið, kyktið, ið man vera millum mest vandaleysu verur yvirhøvur
Klumman: Fólkslig føsta
Sóttarhald - ver heima - vaska og spritta hendurnar væl - halt frástøðu, hava verið grundreglurnar hjá stórum sum smáum. Einki
Oddagrein: Einar øðrvísi páskir
Páskirnar í ár eru í øgiliga mangar mátar øðrvísi enn tey nakrantíð hava verið. Og ikki bara páskirnar. Nógv hava ongantíð uppl


text:
Vegna COVID-19, verða eingi møti og sunnudagsskúli í Mizpa
Vegna støðuna við Korona, verður einki virksemi í Mizpa, fram til 13 apríl. Lýst verður, tá byrjað verður aftur.Les meira
Ungdómsmøtir 1. hálvár 2020
Sí skrá yvir ungdómsmøtini 1. hálvár 2020Les meira
Jólaskráin 2019
Sí skránna í Mizpa fyri desember 2019Les meira
Trúboðarar, talur & greinar
les meira
Jólaheilsan frá 2016
Jólaheilsan úr Venuzuela og um støðuna í landinum ...
Les meira
Evangeliið eftir Jóhannes
Talarar: Óli Wolles, Jóannes Mørkøre, Jón Jacobsen og Robert Gutke.
Les meira
Kærleiki – við ongum treytum
Í USA síggjast av og á bilar við teksti á kúfangaranum, sum sigur, at barnið hjá eigaranum er 'heiðursstudentur' á ávísum skúla.
REGLULIG MØTIR
Sunnumorgun:
10.30 - 11:30 Morgunmøti v/Breyðbróting
11:30 - 12:00 Steðgur við drekka
12.00 - 13:15 Møti/Sunnudagsskúli
20.00 Ungdómsmøti (2. hvønn sunnudag)
Hóskvøld:
20.00 Bønarmøti
3. hvørt mikukvøld í mánaðinum er andakt í Korndalsbýlinum kl. 19.30
SUNNUDAGS-
SKÚLIN
Sunnudagsskúli er hvønn
sunnudag kl. 12.00
Børnini verða býtt upp í tríggjar flokkar:
Yngsti flokkur: Undir skúlaaldur
Mittasti flokkur 1. - 3. flokk
Elsti flokkur: Frá 4. flokki og uppeftir
VASKILISTIN
Vaskiholdini hava ábyrgd av at halda salin reinan allan mánaðin, eins og tey eisini hava ábyrgd av at skipa fyri drekkamunni um nakað serligt tiltak er í mánaðinum.
"Hvat bíblian lærir"
Evni vit hava hesuferð er: Hvat lærir bíblian?
Annaðhvørt sunnukvøld frá kl. 20.00 - 22.00 er opið hús í Mizpa fyri tey í 5. flokki og uppeftir. Vit fara at syngja og hoyra eitt orð úr bíbliuni. Aftaná verður spæl og drekka.
Síggjast í Mizpa
Ungdómsmøtir
annaðhvørt
sunnukvøld
kl. 20


text:
Stór hús við góðum útsýni yvir fjørðin. Skjótt er til allar hentleikar so sum skúla, barnagarð, fótbóltsvøll og handlar. Í húsinum eru fýra íbúðir.
Íbúð 1: Durur, stova/køkur, kamar og baðirúm.
Íbúð 2: Durur, køkur, tvey kømar, stova, baðirúm og málararúm.
Íbúð 3: Durur, gongd, stór stova, køkur, fýra kømur og baðirúm.
Íbúð 4: Felags durur, fimm kømur, køkur, baðirúm og stova. Harumframt er felags vaskirúm, fýrrúm, garasja og goymslurúm.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
Skógfriðingarnevndin
Nevndarlimir:
Jóhann Mortensen, tíðindamaður, Kaldbak, formaður
Sigga Rasmussen, cand. hort., Tórshavn
Dánjal Petur Højgaard, lívfrøðingur, Søldarfjørður
Maria Gunnleivsdóttir Hansen, Tórshavn
Jón Kragesteen, Tórshavn
Skrivari er Michael Jacobæus, deildarleiðari á Skógrøktini
Skógfriðingarnevndin er sett sambært § 2 í løgtingslóg nr. 53 frá 27. november 1952 um viðarlundir.
Nevndin er m.a. sett at hava eftirlit við friðaðum viðarlundum.
Nevndin er vald fyri 6 ár í senn, seinast í juli 2017


text:
Portugisiskt mál
Portugisiskt mál er í ætt við sponskum, men kortini eru málini rættiliga ymiskt. Serliga er tað ljóðið í málunum, ið brýtur frá - lættari er hjá portugisum og spaniarum at lesa enn at hoyra málini hvør hjá øðrum. Tó skilja nógvir portugisar spanska talu, ið liggur tættari upp at tí skrivaða enn portugisiskt ger.
Portugisiskt er ættað úr latíni og ávirkað av arabiskum og øðrum málum, av tí at portugisar altíð hava verið sjófólk, við stórum handilssambandi við útheimin.
Frá 1500- til 1700-árini var portugisiskt eitt týdningarmikið handils- og samskiftismál, nakað sum enskt er nú á døgum.
Útbreiðsla[rætta | rætta wikitekst]
Umframt at verða talað í Portugal, verður portugisiskt mál tosað í Brasilia, Guinea-Bissau, Angola, Mosambik, Makao, Grønhøvdaoyggjunum og Sao Tomi og Prinsipi. Málið verður talað av umleið 180 mió. fólkum kring allan heim.
Keldur[rætta | rætta wikitekst]
- Den lille danske encyklopædi. Gyldendal (2005).
- Romanske sprog.


text:
Reykjavík
´
Reykjavík er høvuðsstaður í lýðveldinum Íslandi. Reykjavík hevur umleið 121 000 íbúgvar og er størsti býur í Íslandi. Stóra Reykjavíkarøkið hevur umleið 202 000 íbúgvar. Borgarstjóri er Dagur B. Eggertsson. Tað sigst, at Reykjavík er heimsins reinasti, grønasti, og tryggasti høvuðsstaður.
Søga[rætta | rætta wikitekst]
Ingólfur Arnarson, sum kom úr Noregi, var fyrsti landnámsmaður Íslands og tók land í Íslandi í 874. Hann kom við konu sínari, Hallveig Fróðadóttur, syni sínum Þorsteini, og tveimum trælum sínum, sum itu Vífill og Karl. Vífill varpaði öndvegissúlurnar frá bátinum, tá ið Ingólfur sá landið. Vífill var nú frælsur, tí hann gjørdi hetta, og Ingólfur sendi hann á Vífilsstaðir, sum er nú øðrumegin bygdina Garðabær. Søgan er, at Ingólfur sá royk á víkini, sum hann var komin til, og hann kallaði tí víkina „Reykjavík“ (Roykja + vík), har sum býurin stendur nú.
Tað eru ikki nógvar upplýsingar um Reykjavík í miðøldini. Nógvir tekstir um Reykjavík vísa bert á, at Reykjavík var ein bóndagarður. Í 18. øld, hevði Danmark hug at gera Reykjavík til ein stóran bý. Í 1752 gav kongurin Danmarkar landsóðal Reykjavík til Innréttingarnar. Formaður fyri Innréttingunum var Skúli Magnússon. Umleið ár 1750 vóru hús og íbúðapartar gjørdir til ullarverksmiðjur. Ullarverksmiðja var størsta verksmiðja í Reykjavík, og orsøk til, at Reykjavík var verðandi bygt øki.
Í 1786 steðgaði Danmark einkarætt í Reykjavík og Íslandi. Reykjavík var nú keypstaður, og er 1786 mett sum føðingarárið hjá Reykjavík. Men Reykjavík var enn undir tí danska kongsríkinum. Nógv fólk úr Danmark komu og høvdu verkevni í Íslandi. Men í 19. øld bilgdust hugsanir um sjálvstøðu millum íslendingar. Síðan Reykjavík var størsta bygd í landinum, vaks hugsanin um sjálvstøðu í Reykjavík. Í 1845 endurstovnaðu íslendingar í Reykjavík Alþingið (Løgtingið Íslandi), sum var gamalt løgting í Íslandi árið 930. Hetta „Alþingið“ var stovnað á Tingvellum fyrst, men í 1845 tað var í Reykjavík. Altingið var stovnð í Reykjavík í 1845, tí hon var var høvuðsstaður í Íslands.
Alþingið ella hitt íslendska løgting frá 1845 til 1874 hevði ikki løgstarv. Men í 1874 fekk Ísland stýrslagið og ið kom við løgstarv. Tann 1. desember 1918, Ísland var sjálvsálits land, men enn undir tí danska kongaríkinum. Hetta land æt Kongaríkið Íslands.
Tað var heimskreppa í Reykjavík frá 1920 til 1930. Tá var stórt arbeiðsloysi. Hin 10. mai 1940, meðan Danmark var hersett av Týsklandi, kom seinni heimsbardagi til Íslands. Tað vóru 4 bretskir bátar sum komu á Reykjavíkar Havn. Eingin gjørdi mótstøðu. Bretland og Amerika gjørdu Keflavík flogvøllin og Reykjavík flogvøllin. Ísland vildi ikki luttaka í heimsbardaganum, og tí var landið og er enn í dag uttanveltað. Tað var eingin mótstøða í Reykjavík. Tað búðu líka nógvir bretskir og amerikanskir hermenn í Reykjavík undir Seinna Heimsbardaga, sum tað búðu íslendingar. Í 1904 fingu íslendingar heimastýri, og var skrivstova forsetisráðharrans í Reykjavík. Í 1944 gjørdist Ísland lýðveldi. Forseti Íslands fekk bústað á Bessastøðum tætt við Reykjavík, í bygdini Garðabær.
Landafrøði[rætta | rætta wikitekst]
Veðurlag[rætta | rætta wikitekst]
Búskapur[rætta | rætta wikitekst]
Stórar fyritøkur[rætta | rætta wikitekst]
- 66°NORTH - klædnaframleiðslufyritøka
- 365 - miðlafyritøka
- Advania - kunningartøkni fyritøka
- Air Iceland - flogfelag
- Arctic Trucks - fyritøka ið veitir broytir akfør, so tey passa betri til íslendsk viðurskifti
- ÁTVR - rúsdrekka og tubbakssøla
- Carbon Recycling International - metanol endurnýtslu fyritøka
- CCP Games - videospæl-mennari og útgevari
- Dagsbrún - telesamskifti
- Eimskipafélag Íslands - flutningsfyritøka
- FRISK Software International - ritbuna-fyritøka
- Hagar - handil, holding-fyritøka
- Hagkaup - handilsketa
- HB Grandi - fiskivinnu- og fiskaframleiðslufyritøka
- Icelandair - flogfelag
- Icelandair Group - flogfelag
- Íslandsbanki - peningastovnur
- Íslandspóstur - postfyritøka
- deCODE genetics - fyritøka ið framleiðir lívfrøðiligan heilivág
- Mannvit Engineering - verkfrøðingafyritøka, grøn orka o.a.
- Marorka - orka úr havinum og granskingarfyritøka
- MP Bank - peningastovnur
- NBI - peningastovnur
- Nói Síríus - sjokoláta og slikk framleiðsla
- Nyherji - kunningartøkni
- Össur - ortopedisk framleiðsla
- RÚV - miðlafyritøka
- Síminn - telesamskiftis-fyritøka
- WOW air - flogfelag
Mentan[rætta | rætta wikitekst]
Hallgrímskirkja er størsta kirkjan í Reykjavík og í Íslandi, og er 74,5 metrar høg. Perlan liggur á einum heyggi nærindis, har tað er lætt at síggja allan býin Reykjavík. Tað eru eisini fleiri listasøvn í Reykjavík. Um náttina eru tað nógv fólk sum "djamma" í miðbýnum Reykjavík, ella 101 Reykjavík.
Ítróttur[rætta | rætta wikitekst]
- Fylkir
- Fram
- Knattspyrnufélag Reykjavíkur (K.R.)
- Íþróttafélag fatlaðra í Reykjavík — fyri fólk við breki
- Íþróttafélag Reykjavíkur (Í.R.)
- Skautafélag Reykjavíkur
- Skotfélag Reykjavíkur
- Skylmingafélag Reykjavíkur
- Tennis- og badmintonfélag Reykjavíkur
- Ungmennafélagið Fjölnir
- Knattspyrnufélagið Valur (Valur)
- Víkingur
- Þróttur
Kend fólk úr Reykjavík[rætta | rætta wikitekst]
- Arnaldur Indriðason
- Baltasar Kormákur
- Björgólfur Guðmundsson
- Björgólfur Thor Björgólfsson
- Björk
- Daníel Ágúst Haraldsson
- Eggert Magnússon
- Eiður Smári Guðjohnsen
- Emilíana Torrini
- Friðrik Þór Friðriksson
- Ghostigital
- Gus Gus
- Hafdis Huld
- Halldór Kiljan Laxness
- Jón Páll Sigmarsson
- Kári Stefánsson
- Magnús Scheving
- Magnús Ver Magnússon
- Mínus
- Múm
- Quarashi
- Sigur Rós
- Sigurjón Sighvatsson
- Silvia Night
- Sjón
- Trabant
Vinabýir[rætta | rætta wikitekst]
- Tórshavn, Føroyar
- Helsinki, Finland
- Keypmannahavn, Danmark
- Kingston upon Hull, Stóra Bretland
- Nuuk, Grønland
- Oslo, Noreg
- Seattle, Sambandsríki Amerika
- St. Petersburg, Russland
- Stokkhólm, Svøríki
- Vilnius, Litava
- Winnipeg, Kanada
Kaupstaður
Akranes | Akureyri | Bolungarvík | Dalvík | Eskifjörður | Garðabær | Grindavík | Grundarfjörður | Hafnarfjörður | Húsavík | Ísafjörður | Keflavík | Kópavogur | Neskaupstaður | Njarðvík | Ólafsfjörður | Ólafsvík | Reykjavík | Sauðárkrókur | Selfoss | Seltjarnarnes | Seyðisfjörður | Siglufjörður | Vestmannaeyjar
Norðvesturvaldømi
Akraneskaupstaður | Hvalfjarðarsveit | Skorradalshreppur | Borgarbyggð | Eyja- og Miklaholtshreppur | Snæfellsbær | Grundarfjarðarbær | Helgafellssveit | Stykkishólmsbær | Dalabyggð | Reykhólahreppur | Vesturbyggð | Tálknafjarðarhreppur | Bolungarvíkurkaupstaður | Ísafjarðarbær | Súðavíkurhreppur | Árneshreppur | Kaldrananeshreppur | Strandabyggð | Bæjarhreppur | Húnaþing vestra | Húnavatnshreppur | Blönduósbær | Höfðahreppur | Skagabyggð | Sveitarfélagið Skagafjörður | Akrahreppur
Norðausturvaldømi
Fjallabyggð | Grímseyjarhreppur | Dalvíkurbyggð | Arnarneshreppur | Hørgárbyggð | Akureyrarkaupstaður | Eyjafjarðarsveit | Svalbarðsstrandarhreppur | Grýtubakkahreppur | Þingeyjarsveit | Skútustaðahreppur | Aðaldælahreppur | Norðurþing | Tjörneshreppur | Svalbarðshreppur | Langanesbyggð | Vopnafjarðarhreppur | Fljótsdalshérað | Fljótsdalshreppur | Borgarfjarðarhreppur | Seyðisfjarðarkaupstaður | Fjarðabyggð | Breiðdalshreppur | Djúpavogshreppur
Suðurvaldømi
Sveitarfélagið Hornafjørður | Skaftárhreppur | Mýrdalshreppur | Rangárþing eystra | Rangárþing ytra | Ásahreppur | Vestmannaeyjabær | Flóahreppur | Sveitarfélagið Árborg | Skeiða- og Gnúpverjahreppur | Hrunamannahreppur | Bláskógabyggð | Grímsnes- og Grafningshreppur | Hveragerðisbær | Sveitarfélagið Ölfus | Grindavíkurkaupstaður | Sandgerðisbær | Sveitarfélagið Garður | Reykjanesbær | Sveitarfélagið Vogar
Suðvesturvaldømi
Hafnarfjarðarkaupstaður | Garðabær | Sveitarfélagið Álftanes | Kópavogsbær | Seltjarnarneskaupstaður | Mosfellsbær | Kjósarhreppur
Reykjavíkurvaldømi suður og Reykjavíkurvaldømi norður
Reykjavík


text:
Munnrøkt er at halda munnholuna reina og soleiðis minka um trupulleikar, sum kunnu koma. Tann dagliga munnrøktin er umráðandi fyri, at tenn, tunga, spýttkertlar og slímhinnur í munninum virka, sum tey eiga.
Busta tenn minst 2 ferðir um dagin, í minsta lagi 2 minuttir við tannbust og tannkremi við flour (flour styrkir emaljuna). Tannlæknar í Føroyum viðmæla min. 1400 ppm. Bustingin beinir fyri matrestum og bakterium. Hesar bakteriur kunnu verða orsøk til, at tú fært plakk, sum ger, at tú fært karies (hol í tenninar) og tannkjøtsbruna.
Tanntráður, millumrúmsbustir og tannsteytari eru góð amboð til at halda munnin reinan. Tunguskravari ella tannbust kann nýtast at fáa skón burtur á tunguni.
Spýttkertlar eru í munnholuni og gera spýtt. Spýttið vætar slímhinnurnar og darvar bakteriuvøkstri.
Tað er umráðandi, at slímhinnurnar í munninum eru vátar. Turrur munnur kann millum annað hava við sær, at ein fær karies ella sopp. Drekk ríkiligt av vatni.
Ringur andi kemur vanliga av vánaligum reinføri í munninum, hol í tonnum ella av onkrum, tú hevur etið, roykt ella drukkið.
Í serligum førum kann ringur andi vera tekin um sjúku í nøsini, hálsinum, svølginum, hjáholunum ella í mandlunum.
Ávísar sjúkur kunnu vera orsøk til trupulleikar í munnholuni, so sum diabetes og evnabroytingarsjúkur. Kemoterapi og stráluviðgerð kunnu eisini geva turran munn. Um diabetes-sjúklingur luktar av acetone úr munninum, kann tað vera tekin um, at hann hevur ov høgt blóðsukur.
Ávís sløg av heilivági, t.d. heilivágur fyri tunglyndi og ADHD-heilivágur, kunnu geva turran munn.
Ver nærlagdur/løgd við munnrøktini og fylg ráðunum. Eisini eru tannlæknan og apotekið altíð góð í ráðum.
Et ikki matvørur, sum tú veitst, geva tær ringan anda. Royking kann gera ringan anda verri.
Um tú hevur ringan anda eftir at hava etið ávísar matvørur, ella tú hevur verið ein túr í býnum kvøldið fyri, kunnu bomm við sterkum smakki vera ein hjálp. Tú kanst eisini brúka sukurfrítt tyggigummi, munnpístr ella tablettir, sum fáast á apotekinum.
Av og á kanst tú skola munn og svølg við sóttreinsandi munnskolsvatni, t.d. Klorhexidin ella Hextril®-loysingi. Um lækni ella tannlækni ikki hevur viðmælt nakað, so fylg leiðbeiningini á vøruni.
Vøruúrvalið til munnrøkt er viðmælt av tannrøktarum og tannlæknum.


text:
Mentanarnátt á Tvøroyri - Samrøða: Kári Jespersen
Ljóðbrot úr sendingini NOVA úr Suðuroynni
Sendingin var send beinleiðis á R7 mikudagin 29. mai 2019 úr Glasstovuni á Tvøroyri kl. 13-15.
Birgir Waag Høgnesen legði til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Klæmund Ovason Johannesen situr í sóttarhaldi á Tvøroyri. R7 hevur tosað við Klæmund, og greiðir hann soleiðis frá:
ALS-lógin varð broytt fyri at lofta samfelagnum
Tað gongur væl hjá Rognkelsistøðini í Svínoy
Johnny í Grótinum: Nei, tað er ikki størsti vøksturin higartil!
Bloggari: Eg má viðganga, at eg havi verið eitt sindur niðri í kjallaranum í morgun
Hoyr Helga Abrahamsen syngja Fagra blóma
Føroyar er best í heiminum at kanna fyri korona
Símun Hammer, stjóri hjá VRG: Búskaparligu avleiðingarnar av at Corona
Aksel V. Johannesen: Í hesum døgum er ikki pláss fyri kegli
Støðan í laksaalingini versnar fyri hvønn dag
Eru til reiðar 24/7 - Tað siga Jógvan Pauli í Kongsstovu og Jógvan Mellemgård
Medisin framleiðari hevur tvífaldað prísin fyri møguligum koronaheiligvági
Harald Joensen er nývaldur limur í Føroya Pedagogfelag
Fólk ilskast: Kom nú, Bárður, vit mugu taka atlit til fleiri sjónarmið!
J’accuse
Korona í Noregi: Mannarættur at sleppa í "hyttu" á páskum
Úr Íslandi til Klaksvíkar til 5-ára klassing
Klaksvíkar kommuna: Foreldur frítikin fyri foreldragjaldið
Løgmaður og samgonga við hondunum djúpt í lummanun!
Nú hava 155 føroyingar fingið staðfest smittuna
Kristiliga Tíðindasendingin við Poul Jóhan Djurhuus (94) - 25. mars 2020
Nú hava 115 føroyingar fingið staðfest smittuna
Nú hava 92 føroyingar fingið staðfest smittuna
Petur Hans Dahl, veðurfrøðingur: Veðurvánir fyri hesa vikuna (vika 13)
Samband
Postboks 226
FO-600 Saltangará


text:
Allir lærarar á skeið í floksleiðslu
19. august 2015
Gransking vísir, at næmingar, ið hava lærarar við eftirútbúgving í floksleiðslu klára seg betur í skúlanum
Skeið í floksleiðslu eru tí eftir mínum ynski, sett á dagsskránna, og avgerð er tikin um, at allir lærarar í fólkaskúlanum í næstum fara á skeið í floksleiðslu.
Fyrireikingarnar eru komnar undir land, og avgerð er tikin um, at helvtin av lærarunum fer á skeið komandi vár og hin helvtin á heysti í 2016.
Skeiðini verða skipað á sama hátt, sum skeiðini í fakligari lesing, og verða send skúlunum um mánaðarskiftið. Tað eru Mentamálaráðið og Nám, sum saman skipa fyri skeiðinum.
Starvsvenjingin longd
At lærarar duga at leiða flokkin hevur sera stóran týdning. Tí er avgerð eisini tikin um, at starvsvenjingartíðin hjá læraralesandi verður longd, og at lesandi ein part av tíðini verða í einstaklinga starvsvenjing.
Eftir ætlan verður skipanin sett í verk komandi summar. Hendan tillaging í læraraútbúgvingini fer eisini at styrkja nýútbúnar lærarar í floksleiðsu.
Bjørn Kalsø, landsstýrismaður í Mentamálum
Valevni Sambandsfloksins til løgtingsvalið
RN
Aftur


text:
Suðuroyar Barnaverndartænasta
Endamálið hjá Suðuroyar Barnaverndartænastu er at ansa eftir at børn og ung, sum vegna sosial vandamál liva undir viðurskiftum, ið kunnu skaða teirra vælferð og menning, kunnu fáa tað hjálp ið er neyðug fyri at greiða støðu teirra.
Eitt týðandi mál fyri barnaverndartænastuna er at syrgja fyri at hjálpin verður sett í verk saman við familjuni , at tilboðið er tað besta og at gerandisdagurin hjá barninum og familjuni ávirkast so lítið sum gjørligt.
Tú kann venda tær til Barnaverndartænastuna um tú, barn títt ella familjan hava ringar umstøður og hava tørv á hjálp til at mýkja gerandisdagin.
Tú kann eisini seta teg í samband við Barnaverndartænastuna um tú veit um familju ella barn ið tørva hjálp.
Tú kann vera ónevndur um tú ynskir tað.
Barnaverndartænastan 611090, T-postur: barnavernd@tvoroyri.fo
Avgreiðslutíð: Mánadag – fríggjadag kl. 10.00 – 15.00
Vakttelefonin eftir arbeiðstíð: 283033
Suðuroyar Barnaverndartænasta er skipað sum eitt samstarv millum kommunurnar í oynni við Tvøroyrar kommunu sum vertskommunu. Kommunustýrini velja hvørt sítt umboð í barnaverndarnevndina og í samstarvsnevnd. Samstarvsnevndin skipar umsitingina. Kommunurnar halda rakstrarútreiðslurnar í mun til fólkatalið.
Barnaverndarnevndin:
Malan Petersen, Famjin, forkvinna
Amy Bech, Sumba
Maud Benjardøgg, Vágur
Birgir Veyhe, Porkeri
Barbara Gram, Tvøroyri
Sylvia Poulsen, Hvalba
Maiken Josveinsdóttir, Hov
________________________________________
Endamálið hjá Suðuroyar Barnaverndartænastu er at ansa eftir at børn og ung, sum vegna sosial vandamál liva undir viðurskiftum, ið kunnu skaða teirra vælferð og menning, kunnu fáa tað hjálp ið er neyðug fyri at greiða støðu teirra.
Eitt týðandi mál fyri barnaverndartænastuna er at syrgja fyri at hjálpin verður sett í verk saman við familjuni , at tilboðið er tað besta og at gerandisdagurin hjá barninum og familjuni ávirkast so lítið sum gjørligt.
Tú kann venda tær til Barnaverndartænastuna um tú, barn títt ella familjan hava ringar umstøður og hava tørv á hjálp til at mýkja gerandisdagin.
Tú kann eisini seta teg í samband við Barnaverndartænastuna um tú veit um familju ella barn ið tørva hjálp.
Tú kann vera ónevndur um tú ynskir tað.
FRÁBOÐANIN ER FYRSTA FET AT STØÐGA EINI SYRGILIGARI LAGNU
Tað er ikki altíð lætt at vita við vissu, nær eitt barn er fyri misrøkt ella ikki, men sum borgarar í samfelagnum eiga vit ikki at venda blinda eyga til, tá vit hava varhugan av, at talan er um misrøkt av einum barni. Vit skilda barninum bestu kor at liva undir, og eiga tí at boða mynduleikunum frá hesum.
Lógin um barnavernd er sera greið tá talan er um fráboðan. Øll hava vit skildu at boða mynduleikunum, um vit kenna til mál, har barn verður fyri misrøkt. Lógin sigur at øll hava fráboðanarskyldu, men skilur tó ímillum meiniga borgaran og tann sum í starvi sínum hevur við børn at gera, tá talan er um navngivna fráboðan.
Fráboðanir skula vendast til barnaverndina í tínum øki.
Eftir fráboðan, viðgerð barnaverndin fráboðanina.
Kapittul 3 í barnaverdarlógini- Fráboðanarskyldan
§ 14. Øll, sum í starvi sínum hava við børn at gera og sum í hesum sambandi fáa kunnleika til viðurskifti ella hava orsøk til at halda, at viðurskifti eru, sum krevja, at komið verður uppí eftir hesi lóg, hava skyldu til navngivin at boða barnaverndartænastuni frá hesum. Fráboðanarskyldan sambært hesum stykki verður sett fram um ásetingarnar í øðrum lógum um tagnarskyldu í viðkomandi yrkjum.
Stk. 2. Tann, ið fær kunnleika til, at foreldur ella annar uppalari vanrøkir, meinslar ella misnýtir eitt barn, ella at barnið á annan hátt livir undir viðurskiftum, ið kunnu skaða tess sálarligu ella likamligu heilsu ella menning, hevur skyldu til at boða avvarðandi barnaverndartænastu frá hesum. Fráboðarin kann vera ónavngivin.
Stk. 3. Fráboðast skal eisini eftir stk. 1 og 2 um kvinnu, ið er við barn, tá ið mett verður, at tørvur er á stuðli sambært hesi lóg, t.d. vegna rúsevnismisnýtslu, sosialum ella sálarligum ávum.
Stk. 4. Barnaverndartænastan skal sum skjótast, og seinast innan eina viku, ganga ígjøgnum innkomnar fráboðanir og meta um, hvørt kanningar skulu setast í verk sambært hesi lóg, sí §§ 45 og 49.
Stk. 5. Barnaverndartænastan skal boða fráboðara sbrt. stk. 1 frá, hvørt fráboðanin er móttikin.


text:
Snældukjógvi
Snældukjógvi (frøðiheiti - Stercorarius longicaudus) er minstur av kjógvunum. Navnið hevur hann av tí avbara longu snælduni. Liturin er nakað sum á øðrum kjógvum. Hann sæst úti á havi um somu leiðir sum jóin, men er sjaldsamari. Hann tekur sær føði úr sjónum, og er ikki so grammur eftir rituni sum hinir báðir. Heimstað hansara er Finnmørkin og so eystur eftir. Um veturin heldur hann seg uttan fyri strendur Evropa, suður at Miðjarðarhavinum.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Samráðingar um kongafisk í Irmingerhavinum
Samráðingar hava í dag verið í London um fiskiskapin eftir kongafiski í Irmingerhavinum. Á fundinum vóru strandarlondini Føroyar, Ísland og Grønland umframt ES. Noreg og Russland, sum eisini vóru boðin við til fundin, møttu ikki upp. ES, Russland og Noreg verða boðin við til samráðingarnar, tí tey eisini fiska kongafisk í Irmingerhavinum.
Kongafiskurin í Irmingerhavinum verður mettur at vera sera illa fyri. Tí hevur ICES seinastu árini mælt frá, at fiskiskapur verður loyvdur. Russland tekur ikki undir við vísindaligu ráðgevingini. Hetta hevur gjørt tað torført at fáa eina semju um at fylgja ráðunum frá ICES. Ístaðin hevur ein minni kvota verið sett, sum hevur verið lækkað ár undan ári.
Ásetta kvotan í 2019 er 6.000 tons. Føroyski parturin er 404 tons.
Á fundinum legði ICES fram ta vísindaligu ráðgevingina fyri komandi tvey árini 2020 og 2021. Eins og undanfarin ár verður mælt frá, at fiskiskapur verður loyvdur. Av tí, at Noreg og Russland ikki vóru á fundinum, var ikki grundarlag fyri neyvari viðgerð av møguligum umsitingartiltøkum í 2020, men londini á fundinum góvu teirra støðu til kennar.
Viðgerðin heldur fram á ársfundinum hjá NEAFC, sum verður um hálvan november.


text:
Eitt tað størsta trygdarholið í nýggjari tíð
29-11-2017 - 09:57 - Jóanis Albert Nielsen
Eitt tað størsta trygdarholið í nýggjari tíð, er at finna í seinastu útgávuni til MacOS High Sierra.
Gjørligt er at koma inn sum root, uttan loyniorð. Vit hava roynt tað og eftir at vit hava tryst "log-in" tvær ferðir, vóru vit inni sum root, sigur Torben Nielsen frá Combine-it.
Hetta merkir at ein og hvør, ið hevur fysisk atgongd til eina Mac teldu, við seinastu stýriskipanini, sleppur inn.
Víðari sigur Torben, vit síggja hesa hending sum álvarsliga og tað fara at koma "zero days exploits" til Windows. Um tað var "administrator" kotan til Windows ið var sletta so hevði hetta veri ein morgun har vit vaknaðu uttan internet. Hvussu hevði dagurin hjá okkum so sæð út?
Apple arbeiðir av øllum alvi við at tippa holið og tá tann dagføringin er komin er at leggja hana inn sum skjótast. Um ein ikki dagførir telduna, so kann roknast við, at nýggj teldu álop fara at gera sær av hesum og so er ruðuleikin fullkomin.


text:
Skarsnuten íbúðir
Skíðferð: 7 nætur, úr 3.595,-
* fyri hvønn vaksnan íroknað flogferð, gisting í íbúð og liftkort, tá ið 14 perónar gista saman í íbúð D í mars mánað.
>> Úr einans 500 kr um mðr. fyri hvønn við 62°N Snarlán <<
Frálíkar íbúðir í natúr ríkum umráði, har tú hevur møguleika at skíða beint út á skíð økið. Íbúðirnar kunnu hysa upp til 14 persónum.
| Sí meira um íbúðina her.
| Sí meira um Hemsedal skíumráði her
Filmsbrot
Prísdømi:
Legg til merkis
- Tilboðið er útroknað eftir bíligastu ferðaseðlunum við Atlantic Airways.
- Prísurin kann broytast alt eftir tíðarskeiði og hvat er tøkt.
- Avmarkað nøgd.
Bílegging
- Send fyrispurning umvegis heimasíðuna á teiginum til høgru
- Skriva til rannva@62n.fo ella ring á telefon 34 00 00
- Støkk inn á gólvið hjá 62°N, vit hjálpa fegin


text:
Danmarks Statistik boðar frá, at fyri fyrstu ferð í søguni hevur Sæland (Sjælland) eitt hægri íbúgvaraatal enn Jútland.
Sambært hagtalsfelagnum búgva nú 2.646.379 fólk á Sælandi og 2.642.180 fólk á Jylland. Harvið er munurin sera lítil - 2,6 milliónir á báðum støðum.
Tað er serliga fólkavøksturin í Keypmannahavn og kommununum har á leiðini, ið ger mun. Í Københavns Kommune er talið av íbúgvum vaksið við 106.103 fólkum seinastu 10 árini. Tað er ein størri vøkstur enn í øllum Jútlandi í sama tíðarskeiði. Fólktalið á Sælandi er samanlagt vaksið við 190.000 fólkum síðani 2009.


text:
1135.13 - Bókmentagreining II
Skeiðsnummar
1135.13
Heiti
Bókmentagreining II
ECTS
6
Fortreytir
Bókligt (t.e. gymnasialt) miðnámsprógv við góðum próvtali í føroyskum á A stigi. Harumframt krevst B-stig í enskum. Treytin fyri at luttaka á skeiðinum er eisini, at tann lesandi hevur lokið skeiðið Bókmentagreining I.
Endamál
Tann lesandi skal ogna sær hollan kunnleika um greiningarhugtøk og tekstgreining við serligum denti á at greina tvey av teimum fagurbókmentaligu høvuðstekstsløgunum gjølla og harumframt hegni at greina høvuðseyðkennini í yrkisteksti.
Innihald
Lisnar verða grundbókmentir í tekstgreining, serliga við atliti at tveimum av teimum fagurbókmentaligu høvuðstekstsløgunum. Lisin og greind verða ymisháttað dømi um serliga tvey av teimum fagurbókmentaligu tekstsløgunum og haraftrat dømi um yrkislig tekstsløg.
Læru- og undirvísingarhættir
Undirvíst verður 2 tímar um vikuna í eina lestrarhálvu. Undirvísingin er skipað sum floksundirvísing við lærara- og studentaframløgum, skrivligum venjingaruppgávum og bólkarbeiði.
Læruúrtøka
Tann lesandi skal duga at • greina skaldsligar tekstir av tveimum av høvuðstekstsløgunum gjølla og haraftrat yrkisligar tekstir í høvuðsheitum • greiða gjølla frá eyðkennunum hjá tveimum av høvuðstekstsløgunum og haraftrat eyðkennunum hjá yrkisligum tekstum í høvuðsheitum • lýsa tilgongdina í egnum tekstgreiningum í tveimum av skaldsligu høvuðstekstsløgunum og haraftrat yrkisligum teksti • miðla greiningarúrslit innan fyri tvey av skaldsligu høvuðstekstsløgunum og haraftrat yrkisligum teksti • seta fram greiningarúrslit um tvey av skaldsligu høvuðstekstsløgunum og haraftrat yrkisligan tekst munnliga og skrivliga í hóskandi málsligum búna.
Próvtøkuháttur
Skrivlig roynd í 5 tímar í ókendum teksti, sum verður útflýggjaður. Loyvd hjálparamboð: Føroysk orðabók, Føroysk-donsk orðabók, Donsk-føroysk orðabók, Føroysk-ensk orðabók og Ensk-føroysk orðabók.
Próvdøming
Uttanhýsis
Lestrarlisti
Leiðbeinandi lestrarlisti sæst á heimasíðuni www.setur.fo/til-studentar/foeroyamalsdeildin
Ábyrgd
Turið Sigurðardóttir


text:
Skrivar tú trygging? verður leitað eftir orðum sum t.d. tryggingarvirksemi.
Skrivar tú ?trygging verður leitað eftir orðum sum t.d. lívstrygging.
Skrivar tú ?trygging? verður leita eftir orðum sum t.d. lívstryggingarvirksemi.
29. mai 2012Nr. 72
Kunngerð um taðing, sum broytt við kunngerð nr. 11 frá 18. februar 2020
Við heimild í § 4, stk. 1, § 6, stk. 2, § 7, § 13, § 35, stk. 2, § 35 a, § 37, stk. 3, § 39, stk. 2 og § 72, stk. 3 í løgtingslóg nr. 134 frá 29. oktober 1988 um umhvørvisvernd, sum broytt við løgtingslóg nr. 25. frá 14. mai 2008 og nr. 128 frá 22. desember 2008, verður ásett:
Endamál og virkisøki
§ 1. Endamálið við kunngerðini er:
1) at tryggja, at taðing ikki elvir til dálking av umhvørvinum, heilsuvanda ella ampa í nærumhvørvinum,
2) at tryggja, at tøð o.a. verða goymd undir tryggum viðurskiftum,
3) at fremja nýtsluna av tøðum sum tilfeingi.
§ 2. Kunngerðin fevnir um goymslu og útbreiðslu av neytatøðum, súrhoyggjaevju o.a.
Allýsingar
§ 3. Í hesi kunngerð skilst við:
1) Ábyrgdarin: festarin, leigarin ella eigarin av jarðarlendinum.
2) Vatnveitingarlendi: lendi, har drekkivatn verður savnað sambært lógini.
3) Taðing: útbreiðsla av tøðum, sum jørðin kann taka ímóti.
4) Taðingarlendi: lendi, har taðingin lógliga kann fara fram.
5) Djóraeind: ein mjólkikúgv uttan viðsetu, sum er inni alt árið, ella 3 ungneyt, sum eru inni alt árið.
Fyrisiting og eftirlit
§ 4. Kommunan hevur eftirlit við, at ásetingarnar í hesi kunngerð verða fylgdar. Eftirlitið verður útint sambært kapitli 7 í lógini.
Taðingarætlan
§ 5. Kommunan skal krevja, at ábyrgdarin ger eina taðingarætlan, sum lýsir, hvussu taðingin verður skipað, og hvar tøðini verða sprænd. Ætlanin skal sendast kommununi til góðkenningar.
Stk. 2. Tíðarskeið, nøgd og hvar taðað er, skal skrásetast. Upplýsingarnar skula latast kommununi eftir umbøn.
Avmarkingar
§ 6. Taðing má bara fara fram í tíðarskeiðinum 15. mars til 15. oktober. Taðingin skal í mest møguligan mun fara fram í byrjanini av hesum tíðarskeiði.
Stk. 2. Ikki er loyvt at taða sunnu- og halgidagar.
Stk. 3.1) Kommunan kann í serligum førum geva einum ábyrgdara tíðaravmarkað undantaksloyvi til undir nærri tilskilaðum treytum at taða uttan fyri tað í stk. 1 ásetta tíðarskeiðið, um týðandi fyrilit fyri øðrum virksemi tala fyri tí. Ábyrgdarin skal í skrivligari umsókn um undantaksloyvi lýsa tørvin, ætlanina, nøgdina og slagið av tøðum, staðsetingina og støddina á lendinum, har ið ætlanin er at spræna tøðini.
Stk. 4. 1) Kommunan skal beinanvegin við almennari lýsing í svørtu talvu, á heimasíðu ella aðrastaðni kunna sínar borgarar um eitt undantaksloyvi sambært stk. 3 og treytirnar fyri loyvinum.
Stk. 5. 1) (Strikað).
Stk. 6. 1) (Strikað).
§ 7. Loyvt er ikki at taða á vatnveitingarlendum nærri enn 50 metrar frá vatnbrunnum og áum, løkum o.ø., sum leiða vatn í vatnbrunn.
Stk. 2. Ikki er loyvt at taða á økjum, sum eru lýst sum verndarøki fyri drekkivatn sambært § 10 í kunngerð nr. 53 frá 3. mai 1994 um umhvørvisreglur, sum broytt við kunngerð nr. 111 frá 7. sept. 2009.
§ 8. Loyvt er ikki at taða soleiðis, at tøðini beinleiðis seta í áir, løkir, vøtn, tjarnir, á strondina ella á sjógv.
Stk. 2. Loyvt er ikki at taða í regni, tó er loyvt at taða í sirmi.
Stk. 3. Loyvt er ikki at taða, tá lendið er fryst ella tá kavi liggur.
Stk. 4. Loyvt er ikki at taða í økjum, sum liggja oman fyri 250 metra hæddarkurvina, 2) sí fylgiskjal.
Stk. 5. Umhvørvisstovan kann í serligum førum, eftir umsókn, geva undantaksloyvi til taðing oman fyri 250 metra hæddarkurvina.
§ 9. Í sambandi við spræning av tøðum nærhendis bústøðum, skulu atlit takast at ampum av lukti, taðsprutti, o.ø.
Stk. 2. Í tann mun tað letur seg gera, skal tað ikki taðast, tá ættin liggur ímóti bygdum øki sambært góðkendari byggisamtykt.
Stk. 3. Í bý- ella bygdarøkjum er ikki loyvt at taða nærri enn 50 metrar frá bústøðum.
Stk. 4. Kommunan kann eftir umsókn veita undantak frá stk. 3 og áseta treytir fyri undantaksloyvinum.
Stk. 5. Fyri at verja serliga viðkvom náttúruøkir, eitt nú fuglabøli, lyngheiðar o.tíl., kann Umhvørvisstovan banna taðing í hesum økjum.
Stk. 6. Fyri at verja skónir og annan vøkstur skal tað, í tann mun tað letur seg gera, taðast soleiðis, at taðingin ikki rakar bøgarðar og hagagrót.
Stk. 7. Um dálking ella ampar standast av taðingini, skal kommunan geva boð um bøtandi atgerðir innan nærri ásetta freist. Verður ikki bøtt um dálkingina ella amparnar, kann kommunan gera av at banna taðing í økinum.
Goymslur o.tíl.
§ 10. Mykjubrunnar, køstar, súrhoyggjabrunnar o.tíl. skulu í minsta lagi rúma tí, sum svarar til 6 mánaða framleiðslu av tøðum.
§ 11. Goymslan av tøðum skal staðsetast soleiðis, at minst møguligur vandi er fyri dálkingaróhappum.
Stk. 2. Ábyrgdarin skal gera eina tilbúgvingarætlan, sum skal fevna um fyribyrging av dálkingaróhappum, og hvussu farast skal fram, um eitt slíkt óhapp hendir.
§ 12. Køstar, mykjubrunnar, súrhoyggjabrunnar o.tíl. skulu verða vatntættir bæði í botninum og í vegginum. Teir skulu hava lok og girðing rundanum.
Taðingarlendi
§ 13. Ábyrgdarin skal hava atgongd til nóg mikið av taðingarlendi til at spræna tøðini á. Í minsta lagi 0,4 ha. av lendi skulu vera tøk fyri hvørja djóraeind.
Stk. 2. Um tøð skulu spjaðast á øki, sum ábyrgdarin ikki hevur ræðisrættindini á, skal ein skrivlig avtala fyriliggja, áðrenn taðingin fer fram.
Stk. 3. Kommunan kann geva frávik í stødd av taðingarlendi, um undirskot er av føðsluevnum í jørðini.
Gjøld
§ 14. Avvarðandi fyrisitingar- og eftirlitsmyndugleiki kann áseta gjøld fyri góðkenningar og eftirlit eftir hesi kunngerð. Gjøldini mugu ikki vera hægri enn umsitingarkostnaðurin av tænastuni.
Kæra
§ 15. Avgerðir hjá kommununi kunnu, innan 4 vikur frá tí degi avgerðin er fráboðað, kærast til Umhvørvisstovuna.
Stk. 2. Avgerðir hjá Umhvørvisstovuni kunnu, innan 4 vikur frá tí degi avgerðin er fráboðað, kærast til Innlendismálaráðið.
Stk. 3. Kæran skal sendast tí myndugleika, sum hevur tikið avgerðina. Hesin sendir kæruna til kærumyndugleikan saman við tilfarinum, sum hevur ligið til grund fyri málsviðgerðini.
Revsing
§ 16. Tann, ið brýtur ásetingarnar í §§ 5-13 í hesi kunngerð, ella ikki aktar boð, givin við heimild í henni, verður, um ikki strangari revsing er ásett í aðrari lóggávu, revsaður við bót.
Stk. 2. Revsingin kann herðast til fongsul í upp til 1 ár, um brotið er framt við vilja ella av grovum ósketni, og um tað við brotinum er:
1) voldur skaði á umhvørvið ella elvdur vandi fyri hesum, ella
2) fingin ella ætlaður peningaligur fyrimunur fyri viðkomandi ella onnur, her uppi í við sparing.
Stk. 3. Feløg v.m. (løgfrøðiligir persónar) koma undir revsiábyrgd eftir reglunum í kapitli 5 í revsilógini.
Stk. 4. Fyri brot o.a., sum eru nevnd í stk. 1, er fyrningarfreistin fyri revsiábyrgd 5 ár.
Stk. 5. Málini verða viðgjørd sum løgreglumál. Rættartiltøkini í rættargangslógini kapitli 72 og kapitli 73 eru tó galdandi í sama mun sum í málum, sum verða viðgjørd av statsadvokatinum.
Gildiskoma og skiftisreglur
§ 17. Henda kunngerð kemur í gildi 1. juni 2012.
Stk. 2. Ásetingin í § 10 um goymsluviðurskifti, kemur í gildi 1. januar 2017.
Innlendismálaráðið, 29. mai 2012
Kári P. Højgaard (sign.)
landsstýrismaður
/ Rúni Joensen (sign.)


text:
Síðani Løgmaður á tíðindafundi hósdagin í síðstu viku boðaði frá, at Føroyar nú skulu niður í ferð fyri at fyribyrgja, at koronasmittan ovbyrðar heilsuverkið, hevur Kringvarp Føroya, millum annað sum liður í tilbúgvingini, tikið eitt stórt tak við fleiri eyka tíðindasendingum og tilfari á øllum pallum. Semja tykist vera um, at toymini í Kringvarpinum hava megnað at savnað saman Føroya fólk í eini krepputíð, tá kunning kann verða lívsneyðug.
Serliga er tað stjørnan á skíggjanum í høvuðstíðindasendingini hjá sjónvarpinum, John Johannessen, sum hevur fingið rósandi orð úr øllum heraðshornum.
Á sosialu miðlunum, á bloggum og millum manna verður fólksligi verturin kallaður tann nýggi føroyski Mr. News.
Spurdur um, hvussu tíðin í sjónvarpinum hevur verið hesa vikuna, síðani landið fór niður í ferð, sigur hann lítillátin, at hann bara hevur gjørt tað, sum hann er settur í starv til at gera.
– Eg geri bara mítt arbeiði. Og tað, sum eg haldi er umráðandi við einum starvi sum hesum er at minnast til, at vit bert eru til fyri hyggjaran, staðfestir hann.
Og soleiðis ber eisini til at orða tað, tá ið ein stendur frammanfyri eini tjóð, har hvør sum ein hava eyguni vend sama veg. Røddirnar, sum í almenna rúminum hava rópað hart við hvøssum kritikki mótvegis public service stovni okkara eru ikki líka hvassar um dagarnar, og í almenna rúminum eru fleiri rósur enn vanligt.
Les alla samføðuna við John Johannessen í Vikuskifits Sosialinum, ið er at fáa í sølubúðum kring landið ella í talgildari útgávu her


text:
Kristina Háfoss ásannaði í Løgtinginum í gjár, at undanfarna samgonga megnaði, eftir bara 3 árum, at venda einum hallið uppá 626 mió. kr til yvirskot.
Í 2011 kom undanfarna samgonga til eitt fíggjarlógaruppskot, sum Aksel V. Johannesen, tá fíggjarmálaráðharri hevði lagt fram fyri 2012. Tað vísti eitt hall upp á 626 mió. Kr.
Borgarliga samgongan setti sær fyri at fáa hetta ovurstóra hall burtur longu í 2016. Hetta kravdi vøkstur í búskapinum og afturhald í almennum útreiðslum. Í 2015 nærkast málinum og undanfarna samgonga kundi leggja fíggjarkarmar fram, sum vístu avlop í 2016. Bæði núsitandi løgmaður, Kristina Háfoss, nú landsstýriskvinna og onnur í núsitandi landsstýrið søgdu, at hetta passaði ikki.
Tøl sum nú koma fram vísa, at longu í 2015 var yvirskot, tó treyta av, at nýggja landsstýrið ikki setti forbrúk í gongd. Sitandi samgonga skundaði sær við eykajáttan í tingið, sum kostaði 63 mió. kr. Herímillum vóru framskundan av Viðareiðistunnlinum og so keyp av bygningi á kongabrúnni til umsiting. Longu í december er aftur skundur, og eykajáttan verður løgd fyri tingið at keypa EIK-bygningin í miðbýnum, kostnaður 26 mió. kr.
Kristina Háfoss váttaði í Løgtinginum í gjár, at hallið hjá landskassanum í 2015 er uml 80 mió.kr. hóast hetta ovurforbrúkið í endanum av árinum TVS. Um nýggja samgongan ikki leyp út at brúka pengar, so var yvirskot longu í 2015. Hon segði eisini, at uml. 60 mió. kr vóru brúktar eyka til íløgur. Tvs peningur, sum var játtaður í undanfarnum árum, men brúktur í 2015. Hetta brúk er eisini við í roknskapinum fyri 2015.
Tvs undanfarna samgonga megnaði, eftir bara 3 árum, at venda einum hallið uppá 626 mió. kr til yvirskot.
“Eri ovurfegin um at hava lati víðari ein landsskassa við yvirskoti. Takið var tungt, men vit megnaðu tað” sigur Jørgen Niclasen, fyrrverandi fíggjarmálaráðharri.


text:
Fríggjakvøldið 26. okt. verður barnadisko fyri 4. flokki.
Tað verður halloween tema hesa ferð! Margarinfabrikkin fer at verða gjørd um til eitt óhugnaligt hús og onkur óhugnalig, og kanska eitt sindur vemmilig, yvirraskilsir vera eisini 😉
Bartal hevur ein thriller playlista, vit eta óhugnaligar køkur og drekka blóðdrykkir 🙂
Kioskin er opin og vit meta, at 50 kr í lummapeningi er ivaleyst. Tað er ókeypis atgongd fyri limir og kostar 20 kr fyri vinir 🙂 Dyrnar lata upp kl. 19 og kvøldið endar kl. 22.
Vit gleða okkum til eitt stuttligt og óhugnaligt kvøld 🙂 🙂


text:
Útbúgving
Skrivstovuútbúgving frá Fútaskrivstovuni í Tórshavn, 1970.
Útbúgving sum sjúkrarøktarfrøðingur frá Sjúkrarøktarfrøðiskúla Føroya, 1989.
Kraniosakral terapeut (KST) í 1992.
Rolfs Metoda© í kroppsterapi í 1995.
ALT© andlitsmassaga í 1995.
Góðkendur undirvísari i kraniosakral terapi í 1997.
Sálarfrøðiligt embætisprógv – cand. psych.- frá Københavns Universiteti í 2010.
Tankafelt terapeut (TFT) í 2010.
Grundútbúgving í Kliniskari Hypnoterapi 2011
Autorisatión frá Dansk Psykolognævn 2012
Starvsroyndir
Havi starvast innan skrivstovuyrki frá 1970 og í Heimarøktini í Miðvági og Sandavági frá 1982. Starvast sum sjúkrarøktarfrøðingur á Landssjúkrahúsinum, Ellis- og Avlamisheiminum í Vágum og sum heimasjúkrarøktarfrøðingur í Vágum frá 1989-95. Undirvíst í kraniosakral terapi og kroppsterapium frá 1997 og undirvíst í sálarfrøði á Føroya Studentaskúla 2002-03. Havi havt egnu viðgerðarstovu síðani 1992 og starvast sum sjálvstøðugur sálarfrøðingur í Tórshavn og Miðvági frá 2010.
Núverandi arbeiðsøki
Sálarlig viðgerð av børnum, ungum og vaksnum, pør og familjum.
Sorgsamrøður i samband við sjúku og deyða og eisini vegleiðing og ráðgeving um reaktiónir í samband við sorg hjá børnum og ungum.
Stressviðgerð og stressfyribyrging og viðgerð fyri tunglyndi, ótta og fobium.
Vegleiðing, undirvísing og supervisióm av starvsfólki í heilsu-, almanna- og skúlaverkinum.
Havi møguleika at taka sálarfrøðiligar testir av børnum og vaksnum t.d. WAIS-IV, WISC-IV, Rorschach, TAT, BDI v.m. fyri betri at kunna síggja hvar og hvussu skal setast inn.
Virki undir sáttmála millum Heilsutrygd og Felagið Føroyskir Sálarfrøðingar um fíggjarligt ískoyti til sálarviðgerð.
Viðgerð fyri pínu, ið t.d. kann stava frá spentum vøddum, liðum, skeivleikum í beinagrindini og høvdinum v.m.
Viðgerð fyri lesitrupulleikar.
Viðgerðartilgongdir
Í teimum sálarfrøðiligum viðgerum arbeiði eg útfrá ymsikum sálarfrøðiligum tilgongdum, sum verða tilpassaðar til tann einstaka. Oftast arbeiði eg út frá eini eklektiskari hugsan, sum inniheldur ymiskar teoretiskar hugsanir sum t.d. psykodynamiska teori, kognitiva-atferðarteori, eksistentialistisk psykoterapi v.m.
Eg samanbindi tær ymisku sálarfrøðiligu tilgongdir við míni sjúkrarøktarfrøðiligu vitan umframt mína vitan innan eystlendska tilgongd um kroppin, ið inniheldur energibanar og akupunkturpunktir.
Serlig áhugamál
Samanheingi millum tað kroppsliga og tað sálarliga, har eg viðgeri eftir tørvinum hjá tí einstaka.
Virki undir sáttmála millum Heilsutrygd og felagið Føroyskir Sálarfrøðingar um fíggjarligt ískoyti til sálarviðgerð.


text:
(Ummælið stóð á prenti í Sosialinum t. 28. August 2015).
Lat tað vera sagt beinavegin: øll burdu farið til Operation Valentine. Tað er tað vert. Samstundis havi eg ikki hug at avdúka nakað sum helst um leikverkið, tí tað roynist best um ein ikki veit ov nógv frammanundan. Fari tó at royna at siga eitthvørt varisligt um mína uppliving av frumframførsluni fríggjakvøldið 21. august.
Søguligar sannroyndir, eisini tær nógv umrøddu, hava onkursvegna lyndi til at “smalkast” við tíðini. Hendingarrík og kompleks tíðarskeið gerast sum frá líður til slagorð og yvirskriftir, og nuansurnar og smálutirnir kámast við árunum. Ættarlið fella frá, og tað er sum at vit gloyma allar síðugøturnar og skýmaskotini, har lívið var livað. Í so máta eydnast tað við Operation Valentine at minna okkum á, at aftanfyri hina dominerandi søguligu frásøgnina búgva ótaldar søgur og lagnur.
Rivur í tíðini
Hetta er fjórða leikverkið, ið Det Ferösche Compagnie er farið undir síðani kompaníið var stovnað í 2010. Áður hava tey lýst føroyskar sagnir og frásagnir í En rejse udi Færø 1781-82 (2011) og Regn (2012). Hesuferð eru nýggjari tættir í føroyskari søgu til viðgerðar. Í forhøllini í Sjónleikarhúsinum verða myndir og lutir frá Krígssavninum sýndir, og tá tú trínir innar fært tú bjóðað drekkamunn og smákøkur. Biscuits, grønar keks o.a., ið riggar væl afturvið bretskt-føroyska huglagnum, og tú kennir teg vælkomnan.
Eftir eini løtu bjóða leikararnir Kjartan Hansen og Kristina Sørensen Ougaard okkum innar í teatursalin í Sjónleikarhúsinum. Bert heilt fá sitipláss eru, og hugskotið er at áskoðararnir standa og ganga frítt runt. Komin innar stilla tey flestu seg framvið vegginum báðumegin gólvið. Meðan ljóst er inni, leggja teir báðir leikararnir fyri við at greiða frá, hvussu bretskir hermenn og føroyskar gentur plagdu at dansa í hesum salinum. Hvussu børnini leitaðu sær í kjallaran í Sjónleikarhúsinum, fyri at kaga upp gjøgnum rivurnar í gólvinum, og hvussu føroyskir menn plagdu at hyggja langtandi inn gjøgnum vindeyguni. Sjálv eru vit sum áskoðarar sloppin innar í tað allarheilagasta – teatursalin – og tað er sum um rivurnar og vindeyguni gerast metaforar fyri alt leikverkið. Her gloppast eisini rivur, men hesuferð er talan um rivur aftur í tíðina. Vit sleppa at kaga í gjøgnum tær, og fáa eitt innlit í lívið fyrr. Lívið í øllum tess ósagda ruðuleika.
Minimalistiskt og ósentimentalt
Hóast móttøkan úti í forhøllini er hugnalig, gerst hetta ikki nøkur sentimental ella nostalgisk tíðarsýning. Tvørturímóti. Her er eingin útgerðarmikil pallseting við søguligum búnum og leikgripum. Ístaðin fáa vit eina luftkenda og minimalistiska pallseting, har alt beinavegin kennist elementert: ein presending, ull, hoygging, skíggj og einar hertiknar Føroyar í leysari luft. Hersetingin ímyndað sum liminalt vektloysi, har fortíð og framtíð upploysast, og vit ferðast aftur og fram í tíð.
Spælt verður frá byrjan við hugtakið “myrkalegging”, ið sum kunnugt var altumráðandi í krígsárunum, og salurin er tískil myrkalagdur ein fittan part av leiktíðini. Ljósspælið sleppur til sín rætt, og í hesum skapta skuggarúmi kunnu søgurnar veruliga spenna seg út.
Minimalistiskt og ósentimentalt
Hóast móttøkan úti í forhøllini er hugnalig, gerst hetta ikki nøkur sentimental ella nostalgisk tíðarsýning. Tvørturímóti. Her er eingin útgerðarmikil pallseting við søguligum búnum og leikgripum. Ístaðin fáa vit eina luftkenda og minimalistiska pallseting, har alt beinavegin kennist elementert: ein presending, ull, hoygging, skíggj og einar hertiknar Føroyar í leysari luft. Hersetingin ímyndað sum liminalt vektloysi, har fortíð og framtíð upploysast, og vit ferðast aftur og fram í tíð.
Spælt verður frá byrjan við hugtakið “myrkalegging”, ið sum kunnugt var altumráðandi í krígsárunum, og salurin er tískil myrkalagdur ein fittan part av leiktíðini. Ljósspælið sleppur til sín rætt, og í hesum skapta skuggarúmi kunnu søgurnar veruliga spenna seg út.
Tað er dámligt, at kompaníið torir at fara so einfalt til verka sum í hesum føri, við m.a. at lata staðsetingina – Sjónleikarhúsið – tala fyri seg. Leikurin fær líkasum ein impressionistiskan dám av hesum, og sum áskoðari fært tú møguleikan at tulka og fabulera víðari yvir upplivingarnar. Eitt nú verður áðurnevnda presending nýtt bæði sum filmslørift til gamlar s/h filmsstubbar, og sum lørift fyri skuggaleiki, har skuggamyndir av søguligum persónum vera vaktar til lívs. Hetta er sterkt og súmbolskt. “Life is but a walking shadow”, sum Shakespeare á sinni lat Macbeth taka til. Øll hesi fólkini, ið livdu fyri 70 árum síðani, vóru akkurát líka livandi sum eg og tú. Hendingarnar vóru júst líka aktuellar sum alt tað, ið vit í dag halda vera av ovurhonds stórum týdningi og mala í kring um. Nú er alt farið, ið tey fingust við tá, og eftir eru bert minnir, filmsstubbar og frásagnir í onkrari bók. Ein dag vera vit eisini frásagnir. Ella kanska bara gloymd. Løgið at hugsa sær.
Treytaleys tilgongd
Die Ferösche Compagnie er ein tvørlistarligur felagsskapur, og Operation Valentine fevnir um bæði sjónleik, tónleik, dans, ljóðsniðgeving, ljóssniðgeving, grafikk, videolist, installatiónslist o.a. Í tilgongdini handan leikverkið hava limirnir funnið fram ein hóp av tilfari umvegis samrøður, upptøkur, bøkur og søgur frá fólki, ið upplivdu krígsárini 1940-45. Sum áskoðari kennir tú eisini á tær, at eitt serstakliga ríkt kelduvað býr aftanfyri. Tað er helst ógjørligt at fáa alt við í leikin, og frásøgnin er heldur ikki kronologisk. Havandi hesi viðurskifti í huga, umframt at leikverkið altso er gjøgnumført tvørlistarligt, er tað av sonnum hugtakandi hvussu elegant og einfalt endaliga úrslitið er vorðið. Hetta eigur DFC toymið og ikki minst íslendski leikstjórin Egill Heiðar Anton Pálsson rós uppiborið fyri.
Ongin ivi er um, at bretska hersetingin hevði kollveltandi ávirkan á politiska landslagið í Føroyum, og aftaná kríggið var ógjørligt at venda aftur til gomlu støðuna. Kærleiki, útlongsul, loysingarhugur, sjálvfatan; alt var endavent í krígsárunum, tá 20. øld kom brakandi inn í føroysku tilvitskuna. Hesi viðurskifti eru eisini treytaleyst endurspeglaði í leikinum á meir enn ein hátt, og eg kann siga so frægt sum at bæði fólkaatkvøða og atkvøðuuppteljing eru avgreiddar áðrenn leiklok.
Loysingarvongurin fekk sum kunnugt meiriluta á fólkaatkvøðuni í ’46, og eina løtu vóru Føroyar sjálvstøðugar. Hetta endurspeglar leikurin fagurliga og sorgblítt. Einaferð ljómar ein tamba og tíðartoygd útgáva av ‘Tú alfagra land mítt’. Tað er sum um ein riva opar seg inn í ein alternativan veruleika, ið bert slapp at ljóma og skyggja eina stund, og síðani hvarv aftur sum døgg fyri sól. Skuggar og hvørvisjónir, sannleiki og lygn, tað farna og tað komandi, tað mista og tað vónaða. Alt er í samspæli meðan leikur ferst.
Loynikrókar í fólkasálini
Talan er sostatt um ein hendingar- og faktaríkan leik, men ikki meir enn at tað bilar. Kenslan eg siti eftir við, er í øllum førum tann, at eg kundi hugsað mær at sæð leikin umaftur, og sloppið at upplivað allar smálutirnar aftur. Hví? Tí fyri at skilja nútíðina og geva onkur líkinda boð uppá framtíðina, er tað alneyðugt at kenna fortíðina. Søguloysi er beina leiðin til meiningsloysi. Hetta er gamaní eitt leikverk, men eitt poeng við tí er, at allar søgurnar, ið sagdar vera, hava dokumentariskan uppruna. Ongantíð betri enn tá fortíðin verður pallsett á so hugfangandi hátt sum her.
Álvarsligir og gátuførir táttir taka seg eisini upp í Operation Valentine. Tá nøvn á bátum, ið gingu burtur undir krígnum, vera lisin upp, er tað ein døpur og álvarsom løta. Tað leiðir tankarnar yvir á andlát í útvarpinum, og kensluna av, at kollektiva tilvitskan fær ein eksistentiellan frammaná. Lívið verður sett í relieff, tá deyðin talar.
Í onkrum senum leita vit okkum niður í dulvitskuna; í myrkaru loynikrókarnar í fólkasálini. Ótti, deyði og dapurleiki. Her er tað sum um ein forn og mýtisk dimensión kemur undan kavi, við syngjandi seyðarhøvdum, grýlum, gassmaskum og bleiktrandi myrkri. Det Ferösche Compagnie hava eitt heilt serstakt tev fyri hesum. Tað sóu vit t.d. í En rejse udi Færø 1781-82 og Regn, har óunniligar gamlar sagnir komu til lívs í makabrum og absurdum skapi. Í aktuella verkinum er tilvísingarkarmurin gamaní av nýggjari uppruna, men røturnar eru onkursvegna eins fornar og ófrættakendar. Føroyingar eru í roynd og veru nokkso freaky í sínum frásagnum! Ikki tí, skemtiligar løtur við speirekandi eygleiðingum og surrealistiskt skinklandi keipumyndum koma eisini fyri í leikinum.
Har var okkurt, ið vaknaði í føroyingum undir hersetingini. Eitt nýtt útsýni og eitt størri áræði. Aftaná kríggið trein Føroyar inn í eitt nýtt mentanarligt og politiskt tíðarskeið, ið dagsins samfelag er úrslit av. Á ein hátt var hersetingin byrjanin til hetta tíðarskeiðið, og tí er tað ikki sørt hugfangandi og perspektiverandi at fara til ein leik, har henda byrjan verður gjørd livandi fyri einum. Helst havi eg sagt alt ov nógv, men far endiliga til leikin um tú fært møguleikan. Eg varð hugtikin.
Fakta:
Leikstjóri: Egill Heiðar Anton Pálsson
Listarliga toymið hjá DFC er:
Jens L. Thomsen, Kjartan Hansen, Kristina Sørensen Ougaard, Kirstin Helgadóttir, umframt: Sonja Lea, ljóssniðgevi, Anna Katrin Øssursdóttir Egilstrøð, Mikkjal Arge Galán. Fyriskipari er Gunnvá Zachariasen.
Operation Valentine er fjórða leikverk hjá Det Ferösche Compagnie síðan kompaníið var stovnað í 2010.
2011: En rejse udi Færø 1781-82
2012: Regn
2013: Woyzeck 3marie>


text:
Umsóknarfreistin til kollektivu båndmidlini (hiðan nevnt KB) hjá Koda er hósdagin tann 1. februar 2018 kl. 15.00 danska tíð.
Um KB
Tá miðlar sum kunnu goyma data, ljóð ella myndir verða seldir, fer ein partur av inntøkunum til KB. Copydan KulturPlus umsitur í fyrstu atløgu KB, sum síðan verður býtt millum ymiskar upphavsrættarfelagsskapir. Tað er hendan vegin, at Koda fær pening tá t.d. tómar fløgur, dvd’ar, geymar, mini diskar og analog ljóð- og videobond verða seld. Sambært donsku upphavsrættarlógini skal ein triðingur av hesari upphædd býtast kollektivt.
Endamálið við KB er
- at stuðla einstøkum upphavsmonnum og listarfólkum, ið veita týðandi og nýskapandi íkast til danskan tónleik og film.
- at stuðla øllum sløgum av tónleiki.
Les reglugerðina fyri KB hjá Koda.
Hvør kann søkja?
- Tónaskøld og orðasmiðir, uttan mun til tjóðskap ella limaskap í Koda.
- Plátufelag og stovnar, ið søkja stuðul til verkætlanir, sum upphavsmenn eru við í (her krevst tó fullmakt frá upphavsmanninum).
GG: Umsøkjarar sum fáa stuðul, sleppa ikki uppí part í stuðulsbýtinum næstu tvey árini.
Krøv til umsóknina
Tín umsókn skal lúka hesum fimm treytum:
- Meginparturin av tilfarinum skal vera sjálvskrivað (uml. 70 %).
- Ljóðfílur skulu viðheftast umsóknini. Nevndin má kunna meta um støðið á tónleikin og um hugskotið aftanfyri tónleikin.
- Verkætlanin skal vera realistisk og gjørlig at fremja í verki. Her meinast, at avtala t.d. longu er gjørd um leigu av studio í samband við útgávu ella at avtala við spælistað er komin í hús, tá tað snýr seg um konsertir.
- Fullmaktir skulu antin viðheftast umsóknini ella sendast til cif@koda.dk, um tú søkir vegna aðrar rættindahavarar. Verður fullmaktin send aftaná umsóknin er send, skal fullmaktin vera Koda í hendi áðrenn nevndin fer í holt við umsóknirnar. Umsóknin kann verða vrakað, um fullmaktin ikki er tøk, tá nevndin fer til verka.
- Realistisk fíggjarætlan. Her er eitt dømi um, hvussu ein fíggjarætlan til eina útgávu kundi sæð út. Dømið er vegleiðandi og ikki er neyðugt at skriva í allar teigarnar. Um tú søkir til konsertir, er eitt uppskot til fíggjarætlan her.
Hvat kann eg søkja til?
Tú kanst søkja stuðul til:
- Starvslønir og stuðul til útbúgving
- Framleiðslu (fløgu-, vinyl-, video-, nóta- og onlineútgáva)
- Ferðastuðul
- Konsertir
- Verkætlanir, ið eisini fevna um aðra list enn tónleik
Tú kanst ikki søkja stuðul til:
- Goldnar útreiðslur
- Útgerð
- Frían tónleik
Stuðulsupphæddir
Einki fast mark er fyri upphæddini. Vanliga verður millum kr. 10.000 og 20.000 latnar. Í serligum førum kann størri upphædd latast til størri verkætlanir.
Hvør viðger mína umsókn?
Tað er Stuðulsnevnin í Koda, sum tekur støðu til tína umsókn. Hvørt ár tilnevna teir fýra limafelagsskapirnir í Koda hvør sítt umboð. Teir fýra limafelagsskapirnir eru DKF, DJBFA, DPA og Tónleikaforleggjararnir.
Stuðulsnevndin í Koda í 2018
- Martin Stauning (DKF - Dansk Komponistforening)
Martin Stauning debuteraði frá solistklassanum á hægra tónlistarskúlanum í oktobur 2016. Hann er m.a. blivin undirvístur av Hans Abrahamsen, Bent Sørensen og Niels Rosing-Schow. Martin hevur skrivað tónleik til nógvar ymiskar samansetingar og hevur arbeitt við ljóðinstallatiónum og performance. Í 2015 varð Martin heiðraður við Axel Borup-Jørgensens Komponistpris og í 2016 fekk hann bæði Léonie Sonning Stipendium og Carl Nielsen og Anne Marie Carl-Nielsens Legat.
- Anja Følleslev (DJBFA)
Anja Følleslev er onnur helvtin av bólkinum Strawberry Blonde. Hin helvtin er tvíburasystur hennara, Betina Følleslev. Bólkurin hevur útgivið tvær plátur (í 2009 og 2012) og nýtt tilfar er ávegis til 2018. Hon hevur eisini eina soloverkætlan, The Red House. Anja er leiðari av Studentahúsinum í Odense. Anja er eisini við í úrvalsnevdini til UHØRT, í metingarnevdini til Odense Live Prisen og Årets Fynske Jazzmusiker.
- Peter Mesnickow (Tónleikaforleggjararnir)
Tónaskaldið Peter Mesnickow er Product, A&R og Promotion Manager hjá Target Group, og hevur verið í plátufelags-/tónleikarforlagsvinnuni í skjótt 25 ár. Hann hevur eisini skrivað greinir í ymsum tónleikabløðum, verið bookari/event manager fyri m.a. klubbarnar The Black Cat og Faust. Í sínari tíð á plátufeløgum hevur hann arbeitt við einum ótali av ymiskum nøvnum sum Martin Hall, Agnes Obel, Kenneth Bager, Nightwish, Vi Sidder Bare Her, Dimmu Borgir, Tue West, Saturnus, Juncker, The Savage Rose og mongum fleiri.
- Sara Indrio Jensen (DPA - Danske Populær Autorer)
Tónleikarin, sangarin og sangskrivarin Sara Indrio Jensen er útbúgvin slagverksleikari frá hægri tónlistarskúlanum. Hon hevur m.a. spælt og innspælt við Eric Gadd, The Savage Rose og Rebecka Törnqvist. Sara útgav sítt triðja soloalbum ‘Blodrød Måne’ í februar 2017. Hon er eisini drívmegin á báðum verkætlanar-útgávunum, Break of Day við Fridolin Nordsø og The Latin Collective Vol. 1 við einum hópi av donskum og altjóða tónleikarum í heimsklassa.
Hvat leggur Stuðulsnevndin dent á?
- At verkætlanin tykist álvarsom, og at leikluturin hjá umsøkjaranum er greiður.
- At verkætlanin er skilliga lýst og er tongd at virkseminum hjá umsøkjaranum sum limur í Koda.
- At tað við støði í umsóknini kann metast, at vera rímuliga sannlíkt, at verkætlanin verður gjøgnumførd.
- Tað er eitt krav, at meginparturin av tilfarinum er sjálvskrivað.
- Stuðul verður ikki latin til úreiðslur, ið eru goldnar, ella til keyp av útgerð.
- Viðheftu ljóðfílurnar sýna og/ella geva eina greiða ábending um tónlistarliga virkið hjá umsøkjaranum.
- Vit mæla til, at tú raðfestir raðfylgjuna av ljóðfílunum, sum nevndin skal hoyra.
Soleiðis skal umsóknarblaðið fyllast út
- Søkjast kann bara á netinum
- Skrivligi parturin av umsóknini er býttur upp í ‘motivatión’, ‘verkætlanarlýsing’ og ‘um teg’.
- Tín verkætlanarlýsing skal vera stutt og greið. Tað ber ikki til at skriva meira enn 1000 tekin um verkætlanina. Tað er á leið sum 10 linjur við Times New Roman ptk. 12 í einum Word-skjali.
- Minst til at skriva hvørja upphædd, tú søkir í stuðli.
- Tað er týdningarmikið, at tað er greitt, hvørjir upphavsmenninir til verkini eru.
- Har eru serlig krøv til hvørjar fílur kunnu viðheftast. Les meira niðanfyri.
- Um tú ikki fært eina kvittan fyri móttøku, er sendingin av umsóknini ikki gingin rætt fyri seg.
- Minst til at kanna kvittanina fyri boð um villur ella brek.
- Vit hava ikki møguleika at hjálpa tær, tá umsóknarmodulið er latið aftur.
Krøv til fílur
- Tónleikur og video kann bara viðheftast sum mp3 og mp4. Tú kanst nýta ein convertara til at broyta tínar fílur til rætta formatið.
- Fílurnar kunnu ikki vera størri enn 8 MB.
- Tekstir, nótar og útgreinað fíggjarætlan kunnu viðheftast sum word og pdf.
Soleiðis verður stuðulin útgoldin
Útgjald av arbeiðs-, lestrar og ferðastuðli
- Arbeiðsstuðul verður útgoldin beint eftir at stuðulin er játtaður.
- Ferðastuðul verður útgoldin, tá ferðaútreiðslurnar eru skjalprógvaðar.
Útgjald fyri verkætlanir (fløgu-, vinyl-, online-, video-, bóka- og nótaútgáva)
Fyri at stuðulin skal gjaldast út, skulu tríggjar treytir lúkast:
- A: Skjalprógvan fyri at verkætlanin er komin á mál.
- B: Koda verður krediterað.
- C: Roknskapur skal vera móttikin
A: Tú skalt kunna skjalprógva at verkætlanin er komin á mál.
- Tað kann vera við at vísa ta fysisku útgávuna (fløgu, vinyl ella bók), húsan til fløgu/bók og goldnan faktura frá einari NCB-góðkendari prentsmiðja.
- Onlineútgávur - vit skulu hava leinkju til ta tænastuna, har tilfarið liggur (t.d. Spotify ella iTunes). Tilfarið má vera atkomuligt uttan serliga innritan.
- Tónleikavideoir kunnu leggjast á YouTube.
B: Soleiðis kanst tú kreditera Koda:
- Í húsanum á útgávuni - búmerkið hjá Koda finnur tú her
- Í sambandi við onlineútgávu
- Á egnari heimasíðu saman við tónleikinum
- Á Soundcloud síðu saman við tónleikinum
- Á YouTube saman við tónleikinum
Vit góðtaka ikki útgávur og kreditering á Facebook.
C: Roknskapur
Stuðulin er treytaður av undirskoti. Tað merkir, at stuðulin frá KB og aðrar inntøkur tilsamans ikki mugu vera hægri enn útreiðslurnar. Í roknskapinum skulu tí vera upplýsingar um allar inntøkur og útreiðslur í sambandi við tína verkætlan. Við inntøku meinast stuðul, stuðul frá øðrum felagsskapum, ískoyti frá plátufelagi, peningur fingin til vega við crowdfunding og annað, ið verið latið til verkætlanina.
- Minst til at skriva hvørja kontu, tú vilt hava upphæddina flutta á
- Og minst til at skriva, um tú vilt skattast umvegis títt cpr-nummar ella cvr-nummar. Hevur tú ikki danskt cpr.nr., skriva so føðingardag og fýra ferðir 0.
Gev gætur at skjalprógvið skal vera okkum í hendi áðrenn freistina og at játtaði stuðulin fellur burtur, um verkætlanin ikki er komin í mál innan eitt ár.
Freist til og svar uppá umsóknina
- Umsóknarfreistin er 1. februar 2018 kl. 15.00 danska tíð
- Umsóknir og tilfar, ið kemur fram aftaná freistina, verður ikki viðgjørt.
- Svar uppá tína umsókn frá 2018 kann væntast í juni 2018
Verður stuðul játtaður
- Verkætlanin skal vera liðug áðrenn eitt ár er liðið frá játtanini. Frestin stendur í játtanarbrævinum.
- Stuðulsjáttanin fellur burtur, um verkætlanin ikki er komin á mál áðrenn eitt ár er fráliðið. Tú ert tá vælkomin til aftur at søkja stuðul til somu verkætlan.
Trupulleikar við umsóknini
- Kanna eftir at tú hevur skrivað í allar teir kravdu teigarnir
- Kanna eftir at tú ikki hevur brúkt ógildug tøl ella t.d. bókstavir í teigum, sum ikki eru ætlaðir bókstavum.
- Kanna eftir at tú ikki hevur skrivað ov nógv tekin í verkætlanarlýsing og CV.
- Kanna eftir at JavaScript er virkið.
- Royn við einum øðrum kaga (browsara) t.d. Google Chrome ella Firefox
- Kanna fílurnar. Ovara markið er 8 MB fyri hvørja fílu og vit góðtaka bara mp3, mp4, pdf og word.
- Tú hevur brúkt meira enn 120 minuttir at fylla spurnarblaðið út.
Um tú hevur roynt alt og tað framvegis ikki riggar, send so eitt screendump av tínari umsókn til cif@koda.dk, sum so hjálpir tær.


text:
Ítróttafólk fylgja Corona-tilráðingunum
ítróttur07-03-2020 - 12:00 - Jóanis Albert Nielsen
Ítróttasamband Føroya heitir á øll sambondini innan ítróttin, øll ítróttafeløg og øll ítróttafólk um at taka Corona-tilráðingarnar frá Heilsumálaráðnum og Landslæknanum í størsta álvara. Dystir og tiltøk skulu m.a. skipast við atliti at tættleikanum millum áskoðarar
- Føroyski ítróttaheimurin virðir Corona-tilráðingarnar frá Heilsumálaráðnum og Landslæknanum, og vit vilja vera við til at avmarka smittuvandan, sigur Elin Heðinsdóttir Joensen, forseti í Ítróttasambandi Føroya.
Hon heitir á øll sambondini innan ítróttin, ítróttafeløg og ítróttafólk kring landið um at taka tilráðingarnar frá myndugleikunum í allar størsta álvara. Tað merkir, at dystir og tiltøk skulu skipast undir ásettum kørmum, og at dystir og tiltøk verða skipað við størsta varsemi næstu vikurnar.
Heilsumálaráðið tekur í sínum tilmæli støði í, at í mesta lagi 500 fólk savnast á einum staði.
ÍSF tekur undir við hesum markinum og mælir annars til, at í hvørjum einstøkum føri verður m.a. mett um tættleikan millum áskoðararnar, soleiðis at talið av áskoðarum verður sett í mun til kringumstøðurnar. Á henda hátt ber til at minka mest møguligt um fólkatættleikan á einum ávísum øki. Smittuvandin er størri innandura enn uttandura.
- Tað er sera týðandi, at føroyski ítróttaheimurin gongur undan. Ítróttafólk og áskoðarar hava tætt samband við hvønn annan, og við røttum framferðarhátti kunnu vit øll gera okkara fyri at avmarka Corona-smittuna, sigur Elin Heðinsdóttir Joensen.
- Her snýr tað seg um at sýna samfelagssinni og rættan hugburð. Vit hugsa okkum um og hjálpa hvørjum øðrum, staðfestir ÍSF-forsetin.


text:
Lýsing
Fólk til reinsitænastuna hjá IRF
Søkt verður við hesum eftir einum fólki til reinsitænastuna hjá IRF at byrja skjótast gjørligt.
Reinsitænastan hjá IRF hevur m.a. hesar uppgávur:
- tøma uppsamlingsbrunnar
- opa kloakkir
- heinta spillolju og oljudálkað vatn
- reinsa tangar og kjølar
- aðrar líknandi uppgávur
Krøv til umsøkjaran:
- Stóra koyrikortið og royndir við at koyra lastbil
- Skal kunna arbeiða sjálvstøðugt
Galdandi sáttmáli:
Lønarsáttmáli fyri fastlønt millum Føroya Arbeiðarafelag og Føroya Arbeiðsgevarafelag.
Skrivlig umsókn kann sendast til irf@irf.fo og skal vera okkum í hendi í seinasta lagið sunnudagin 8. mars 2020.
Nærri fæst at vita um starvið við at ringja til IRF tlf. 41 42 43, Adelbert Ellingsgaard.
Vit bjóða
Tú verður partur av stórari fyritøku, sum hevur víttfevnandi virksemi kring allar Føroyar. Starvsfólkahópurin hjá okkum telur áleið 100 starvsfólk og millum hesi teljast mong, ið hava verið hjá felagnum í nógv ár. Vit eru errin av okkara starvsfólkum, sum lyfta eina uppgávu av stórum samfelagsligum og umhvørvisligum týdningi.
Um IRF
IRF hevur sett eina grøna kós fyri felagsskapin. Ístaðin fyri at brenna virðismikið tilfeingið, sum møguliga kundi verið endurnýtt, ynskja vit at spæla ein týðandi leiklut í arbeiðinum móti einum grønari búskapi, har alsamt minni verður brent og alsamt meira verður endurnýtt, umhvørvinum og okkum øllum at frama. Við útgangsstøði í hesum er visjón felagsins at gera Føroyar grønar.
Víttfevnandi virksemi okkara er vorðið savnað undir einum hugtaki, sum lýsir dagliga virksemi hjá IRF: Vit halda Føroyar reinar. Við at burturbeina alt tað, sum annars kundi dálkað Føroyar, halda vit Føroyar reinar. Hetta kunnu øll starvsfólkini hjá IRF savnast um og vera errin av.